(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΟΔ΄

Τετάρτη, 15 Φεβρουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το Γυμνάσιο και τις λυκειακές τάξεις Οινουσσών, σελ.   
3. Έκφραση συλλυπητηρίων για την απώλεια του Βουλευτή Νεκτάριου Σαντορινιού, σελ.   
4. Ο Υπουργός Δικαιοσύνης διαβίβασε στην Βουλή σύμφωνα με το άρθρο 86 του Συντάγματος και του ν. 3126/2003 ποινική ευθύνη των Υπουργών, όπως ισχύουν, 10-02-2023 ποινική δικογραφία που αφορά στον Υπουργό Ανάπτυξης και Επενδύσεων Άδωνι Γεωργιάδη και ποινική δικογραφία που αφορά τον Υπουργό Εθνικής Άμυνας Νικόλαο Παναγιωτόπουλο, σελ.   
5. Επί διαδικαστικού θέματος, σελ.   
6. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 α) Προς την Υπουργό Πολιτισμού και Αθλητισμού:   
 i. με θέμα: «Η απόφαση του κ. Αυγενάκη, Υφυπουργού Αθλητισμού, που οδήγησε στη διακοπή του πρωταθλήματος της Super League 2, υπονομεύει το παρόν και μέλλον των ομάδων της χώρας», σελ.   
 ii. με θέμα: «Ανατροπή του Πρωταθλήματος «Superleague2», σελ.   
 β) Προς την Υπουργό Παιδείας και Θρησκευμάτων, με θέμα: «Η σκανδαλώδης δυσλειτουργία του συστήματος " Έπαφος" προκαλεί αναταραχή στο Δημοτικό σχολείο Αφύτου Χαλκιδικής», σελ.   
 γ) Προς τον Υπουργό Εσωτερικών, με θέμα: «Απόδοση ευθυνών για τον θάνατο εργάτριας στην καθαριότητα στον Δήμο Ξυλοκάστρου-Ευρωστίνης και τις συνθήκες εργασίας στους δήμους», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
 Κατάθεση σχεδίου νόμου:

Οι Υπουργοί Οικονομικών, Ανάπτυξης και Επενδύσεων, Εθνικής Άμυνας, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Οικονομικών, Εξωτερικών και Εσωτερικών κατέθεσαν την 14.02.2023 σχέδιο νόμου: «Ρυθμίσεις για την εξαγορά κατεχομένων ακινήτων της ιδιωτικής περιουσίας του Δημοσίου, ακινήτων του Ταμείου Εθνικής Άμυνας, λοιπές διατάξεις για την ιδιωτική περιουσία του Δημοσίου και άλλες διατάξεις αρμοδιότητας Υπουργείου Οικονομικών», σελ.

ΟΜΙΛΗΤΕΣ

Α. Έκφραση συλλυπητηρίων για την απώλεια του Βουλευτή Νεκτάριου Σαντορινιού:  
 ΑΥΓΕΝΑΚΗΣ Ε. , σελ.   
  
Β. Επί διαδικαστικού θέματος:  
 ΑΒΔΕΛΑΣ Α. , σελ.   
 ΛΙΑΚΟΥΛΗ Ε. , σελ.   
 ΜΑΡΚΟΥ Κ. , σελ.   
  
Γ. Επί προσωπικού θέματος:  
 ΛΙΑΚΟΥΛΗ Ε. , σελ.   
  
Δ. Επί των επικαίρων ερωτήσεων:  
 ΑΥΓΕΝΑΚΗΣ Ε. , σελ.   
 ΒΟΡΙΔΗΣ Μ. , σελ.   
 ΛΙΑΚΟΥΛΗ Ε. , σελ.   
 ΜΑΚΡΗ Ζ. , σελ.   
 ΜΑΛΑΜΑ Κ. , σελ.   
 ΜΑΡΚΟΥ Κ. , σελ.   
 ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΟΔ΄

Τετάρτη 15 Φεβρουαρίου 2023

Αθήνα, σήμερα 15 Φεβρουαρίου 2023, ημέρα Τετάρτη και ώρα 9.36΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 14-2-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΟΓ΄ συνεδριάσεώς του, της Τρίτης 14 Φεβρουαρίου 2023, σε ό,τι αφορά την ψήφιση στο σύνολο του σχεδίου νόμου: «Δημιουργία Πάρκου Ναυτικής Παράδοσης - Κύρωση Σύμβασης δωρεάς μεταξύ της εταιρείας «Κύκλωψ Αστική μη Κερδοσκοπική Εταιρεία» και του Ελληνικού Δημοσίου και λοιπές επείγουσες διατάξεις του Υπουργείου Εθνικής Άμυνας».)

Γίνεται γνωστό στο Σώμα ότι οι Υπουργοί Οικονομικών, Ανάπτυξης και Επενδύσεων, Εθνικής Άμυνας, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Οικονομικών, Εξωτερικών και Εσωτερικών κατέθεσαν την 14-02-2023 σχέδιο νόμου: «Ρυθμίσεις για την εξαγορά κατεχομένων ακινήτων της ιδιωτικής περιουσίας του Δημοσίου, ακινήτων του Ταμείου Εθνικής Άμυνας, λοιπές διατάξεις για την ιδιωτική περιουσία του Δημοσίου και άλλες διατάξεις αρμοδιότητας Υπουργείου Οικονομικών».

Παραπέμπεται στην αρμόδια Διαρκή Επιτροπή

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Μαρία - Αλεξάνδρα Κεφάλα, Βουλευτή Ιωαννίνων, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωριστεί το mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωριστεί το mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθούν οι εξής επίκαιρες ερωτήσεις: Η υπ’ αριθμόν 427, η οποία θα απαντηθεί από τον Υπουργό Εσωτερικών κ. Μαυρουδή Βορίδη, η 417, η οποία θα απαντηθεί από την Υφυπουργό Παιδείας και Θρησκευμάτων κ. Ζωή Μακρή, και οι 413 και 434 επίκαιρες ερωτήσεις, με τις οποίες θα ξεκινήσουμε και θα απαντηθούν από τον Υφυπουργό Πολιτισμού και Αθλητισμού κ. Ελευθέριο Αυγενάκη.

Ξεκινάμε με τη δεύτερη με αριθμό 413/9-2-2023 επίκαιρη ερώτηση πρώτου κύκλου της Βουλευτού Λαρίσης του Κινήματος Αλλαγής κ. Ευαγγελίας Λιακούλη προς την Υπουργό Πολιτισμού και Αθλητισμού,με θέμα: «Η απόφαση του κ. Αυγενάκη, Υφυπουργού Αθλητισμού, που οδήγησε στη διακοπή του πρωταθλήματος της Super League 2, υπονομεύει το παρόν και μέλλον των ομάδων της χώρας».

Επίσης και με την τέταρτη με αριθμό 434/13-2-2023 επίκαιρη ερώτηση δευτέρου κύκλου του Βουλευτή Αχαΐας του Συνασπισμού Ριζοσπαστικής Αριστεράς κ. Κωνσταντίνου Μάρκουπρος την Υπουργό Πολιτισμού και Αθλητισμού, με θέμα: «Ανατροπή του Πρωταθλήματος Super League2».

Και οι δύο αναφέρονται στο ίδιο θέμα. Θα συζητηθούν ταυτόχρονα χωρίς να επηρεάζονται τα δικαιώματα των ομιλητών ως προς τον χρόνο ομιλίας τους με εφαρμογή της διάταξης της παραγράφου δ΄ του άρθρου 131 του Κανονισμού της Βουλής.

Καλημέρα σας, κυρία Λιακούλη.

Ορίστε, έχετε τον λόγο για δύο λεπτά.

**ΕΥΑΓΓΕΛΙΑ ΛΙΑΚΟΥΛΗ:** Σας ευχαριστώ πολύ, κύριε Πρόεδρε.

Καλημέρα σας, κύριε Υπουργέ, κύριε Πρόεδρε, κυρίες και κύριοι συνάδελφοι.

Όπως γνωρίζετε, κύριε Υπουργέ, έχει προκληθεί τρομερή αναστάτωση στη χώρα εξαιτίας του γεγονότος ότι έχουμε διακοπή του πρωταθλήματος της Super League 2 και των Κ19, με απόφαση η οποία ελήφθη από τις διοικήσεις της Super League και βεβαίως υπονομεύουν και το μέλλον των ομάδων, αλλά και των νεανικών, εφηβικών και παιδικών τμημάτων που οι ομάδες συντηρούν.

Η Super League 2 και οι ομάδες μιλούν για έναν πραγματικό εμπαιγμό από την πλευρά του Υπουργείου σας και από εσάς προσωπικά και διέκοψαν το πρωτάθλημα με πολύ μεγάλη επιπτώσεις, επαναλαμβάνω, λέγοντας ότι δεν μπορούν να τα βγάλουν πέρα οι ομάδες και οι ιστορικές ομάδες ανάμεσα σε αυτές. Και στη Λάρισα, κύριε Υπουργέ, γνωρίζετε ότι έχουμε την ομάδα της ΑΕΛ, την ιστορική ομάδα του Ηρακλή Λάρισας, την ιστορική ομάδα του Απόλλωνα Λάρισας.

Πράγματι, ερευνώντας το θέμα μετά τις συγκεκριμένες καταγγελίες από την πλευρά της Super League 2, διαπίστωσα ότι υπάρχει κοινή υπουργική απόφαση, η 620241 η οποία εξεδόθη 29-12-2021. Αυτή η ΚΥΑ, λοιπόν, ορίζει ότι έχει πολύ συγκεκριμένα ποσά στα οποία αναφέρεστε. Και διαβάζω από μέσα: «Η Super League 2 -ή όπως αλλιώς αυτή θα ονομάζεται- ποσοστό 17% και έως του ποσού των 8,5 εκατομμυρίων ευρώ. Το ποσό θα κατανέμεται ισόποσα σε όλες τις συμμετέχουσες στην κατηγορία ομάδες».

Καταθέτω στα Πρακτικά την ΚΥΑ.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παρά το γεγονός, λοιπόν, ότι αυτά ορίζονται και παρά το γεγονός ότι αυτά ανέμεναν οι ομάδες, εμφανιστήκατε αιφνίδια να λέτε ότι δεν υπάρχει δυνατότητα τα χρήματα αυτά να δουν, ότι δεν υπάρχει δυνατότητα να διατεθούν αυτοί οι πόροι από την πλευρά του Υπουργείου στη Super League 2 και έχουμε αυτή τη στιγμή, κύριε Υπουργέ, ομάδες μας -ομάδες της Λάρισας, αλλά και σε όλη την επικράτεια από ό,τι πληροφορούμαι- να ισχυρίζονται ότι δεν μπορούν να συνεχίσουν πλέον αν δεν υπάρξουν οι πόροι οι οποίοι και θεσμοθετημένοι είναι και υπεσχημένοι από εσάς είναι.

Ρωτάμε, λοιπόν: Ποιοι είναι οι λόγοι οι οποίοι επέβαλαν την αλλαγή αυτής της απόφασης από την πλευρά του Υπουργείου; Οι πόροι αυτοί πού θα διατεθούν, αν δεν διατεθούν στη Super League 2; Πώς απαντάτε στο καίριο και βασικό θέμα που αυτή τη στιγμή είναι ότι έχει σταματήσει το πρωτάθλημα, ότι βρίσκεται σε μία παρακμιακή σύγκρουση όλος ο χώρος και ότι δεν βλέπουμε φως στην άκρη του τούνελ, κύριε Υπουργέ; Διότι παρακολουθώντας τη δραστηριότητά σας διαπίστωσα ότι προ λίγων ημερών είπατε ότι μόνο εφόσον αποφασίσουν να ανακαλέσουν την απόφασή τους και να ξαναρχίσουν το πρωτάθλημα, μόνο τότε θα συζητήσετε εσείς μαζί τους.

Εσείς, όμως, είστε η πολιτεία, εσείς οφείλετε να πάρετε τις πρωτοβουλίες και αυτό θα ήθελα σήμερα να το ακούσω και εγώ και πολλοί ακόμη που ενδιαφερόμαστε γι’ αυτό το θέμα ιδιαιτέρως, διότι όπως γνωρίζετε το ποδόσφαιρο είναι κοινωνικό αγαθό, πέραν των άλλων, έχει σχέσεις βαθιές και ρίζες μέσα στην κοινωνία και καθορίζει πολύ σημαντικά τις κοινωνικές σχέσεις και καθορίζει πολύ σημαντικά την ειρηνική συνύπαρξη και με το Υπουργείο Πολιτισμού, που δυστυχώς έχουμε πολύ μεγάλες ταραχές το τελευταίο χρονικό διάστημα. Πριν από λίγους μήνες εδώ ήμουν πάλι για τη διακοπή του πρωταθλήματος των ΕΠΣ.

Περαιτέρω λέμε ότι, δυστυχώς, δεν βλέπουμε να υπάρχει και μια διέξοδος στο όλο πρόβλημα. Περιμένω με ιδιαίτερη επιφύλαξη τις απαντήσεις σας διότι έχω να προσθέσω και ένα ερώτημα ακόμη στη δευτερολογία μου.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Τώρα θα δώσουμε τον λόγο και στον κ. Κωνσταντίνου Μάρκου, Βουλευτή Αχαΐας του Συνασπισμού Ριζοσπαστικής Αριστεράς, για την επίκαιρη ερώτησή του με αριθμό 434/13-2-2023, με θέμα: «Ανατροπή του πρωταθλήματος της Super League 2».

Κύριε Μάρκου, καλημέρα σας. Έχετε δύο λεπτά κι εσείς για το ξεκίνημα.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε. Καλημέρα σε όλες και όλους.

Δεν θα χαλάσω χρόνο για να αναφέρω τις λεπτομέρειες που ανέφερε η συνάδελφος. Μιλάμε, λοιπόν, για μια απόφαση του 2021 που διανέμει 63 εκατομμύρια ευρώ από τα έσοδα του στοιχήματος σε μπάσκετ, βόλεϊ, ποδόσφαιρο και ερασιτεχνικό αθλητισμό και στη Super League 2 θα ελάμβαναν ποσοστό 17%, το οποίο δεν θα πέρναγε, βέβαια, τα 8,5 εκατομμύρια ευρώ. Ένα σημαντικό ποσοστό πάει στον ερασιτεχνικό αθλητισμό και το ποσό που προκύπτει, που μένει για τη Super League 2 είναι 5.300 εκατομμύρια.

Από αυτά, λοιπόν, με τις πρόσφατες δηλώσεις του ο Υπουργός δηλώνει ότι θα δώσει 1.700 εκατομμύρια από τα 5.300 και σε διάφορες δηλώσεις του -και χθες στην Επιτροπή Μορφωτικών Υποθέσεων- μίλησε για ένα διεφθαρμένο πρωτάθλημα και για χειραγώγηση παιχνιδιών.

Βεβαίως, υπάρχει το θέμα -και από την ΕΠΟ προκύπτει- ότι ο όρος «πειθαρχική χειραγώγηση» σημαίνει να τεκμηριωθεί ποια είναι αυτή η χειραγώγηση για να το μάθει και ο ελληνικός λαός και, βεβαίως, υπό τον κ. Μαυρωτά έχει συσταθεί επιτροπή για να ελέγχει τη χειραγώγηση, το ΕΠΑΘΛΑ, το οποίο δεν ξέρουμε αν όντως έχει κάνει κάποιο έργο επ’ αυτού.

Ερχόμαστε, λοιπόν, και έχουμε τα δεδομένα ότι οι ομάδες έχουν κάνει τον προγραμματισμό τους, τα επενδυτικά τους σχέδια. Μιλάμε για ένα πρωτάθλημα που έχει τριάντα ομάδες να συμμετέχουν. Με βάση αυτή την περικοπή που κάνει ο Υπουργός καταρρέουν τα πάντα.

Στην Πάτρα η ιστορική Παναχαϊκή, που κάνει και πρωταθλητισμό, έχει το πρόβλημα ότι οι παίκτες της έχουν αποχή από τις προπονήσεις, από τις δραστηριότητες, από τα πάντα. Η ομάδα κινδυνεύει να καταρρεύσει και προφανώς, όπως ακούσαμε, και σε όλη την Ελλάδα.

Έχουμε, λοιπόν, ένα πολιτικό, ηθικό και ενδεχομένως κοινωνικό πρόβλημα. Είναι δικαιολογημένη η διάψευση της εμπιστοσύνης και της σταθερότητας που επιβάλλει ο ετήσιος προγραμματισμός των ομάδων της Super League 2 λιγότερο σημαντικός από την οποιαδήποτε αιτία που επικαλείται ο Υπουργός ή απλά είναι μια ένδειξη και προσπάθειας παρεμβατισμού του Υπουργού και, βεβαίως, της γνωστής του αλαζονείας;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει ο Υφυπουργός Πολιτισμού και Αθλητισμού κ. Ελευθέριος Αυγενάκης.

Ορίστε, κύριε Αυγενάκη, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κατ’ αρχάς, επιτρέψτε μου να εκφράσω τα θερμά μου συλλυπητήρια στην οικογένεια του αγαπητού συναδέλφου Νεκτάριου Σαντορινιού. Συλλυπητήρια και στην πολιτική οικογένεια του ΣΥΡΙΖΑ γιατί έχασε ένα άξιο στέλεχος, έναν ευγενή άνθρωπο και έναν αγαπητό συνάδελφο σε όλες τις πολιτικές πτέρυγες.

Κυρία και κύριε συνάδελφε, με το άρθρο 79 του ν.4764/2020 θυμίζω ότι θεσπίστηκε ο μόνιμος ετήσιος μηχανισμός στήριξης των αθλητικών ομάδων μέσω της φορολογίας των κερδών των παικτών τυχερών παιγνίων. Και τα δύο κόμματα καταψήφισαν το άρθρο αυτό, τη διάταξη αυτή και κατήγγειλαν αυτή τη διαδικασία που σήμερα, βεβαίως, εσείς επικαλείστε, για να ξέρουμε τι λέμε.

Πάγιο αίτημα του αθλητικού χώρου που η Κυβέρνησή μας τόλμησε να θεσμοθετήσει ήταν να υπάρξει τρόπος μόνιμης οικονομικής στήριξης.

Το 2021 μας διατέθηκαν από το Υπουργείο Οικονομικών, δηλαδή από τα έσοδα που συγκεντρώθηκαν από τον νέο τρόπο φορολόγησης των κερδών των στοιχηματικών εταιρειών, για πρώτη φορά 62 εκατομμύρια ευρώ με αναλογία πάντοτε που επιβάλαμε 50-50, 50% στον επαγγελματικό και 50% στον ερασιτεχνικό αθλητισμό. Τα 31 εκατομμύρια ευρώ τα μοιράστηκαν τότε οι αθλητικές ανώνυμες εταιρείες, Super League 1, Super League 2 και Football League που υπήρχε τότε, μπάσκετ ανδρών και βόλεϊ ανδρών και τα άλλα 31 εκατομμύρια τα τέσσερις χιλιάδες οχτακόσια ογδόντα δύο τότε νόμιμα ερασιτεχνικά σωματεία εγγεγραμμένα στο μητρώο μας, που και αυτό το είχατε ψηφίσει, αλλά και οι εθνικές μας ομάδες όλων των ηλικιών και όλων των αθλημάτων –ολυμπιακών, παραολυμπιακών και μη ολυμπιακών- μέσω των ομοσπονδιών τους. Ήταν μια μικρή επανάσταση του αυτονόητου, που εμείς το είπαμε, αλλά το κάναμε κιόλας και απέδωσε «ζεστό» χρήμα στα ταμεία των ομάδων.

Υπενθυμίζουμε ότι τα τελευταία τρία χρόνια, 2020 μέχρι 2022, οι συνολικές δαπάνες για τον αθλητισμό ανήλθαν στο πρωτοφανές ποσό των 304.000.000 ευρώ, πλην των χρημάτων που είναι να μοιράσουμε τώρα, αυξημένες δηλαδή κατά 70% σε σχέση με την περίοδο 2017-2019, που συνολικά ήταν μόλις 181.000.000, δηλαδή, πολύ απλά 132.000.000 ευρώ επιπλέον μέσα στα τρία χρόνια. Δεν συμπεριλαμβάνω τα 66.000.000 που θα συζητήσουμε αμέσως μετά και τουλάχιστον άλλα 122.000.000 ευρώ που προβλέπεται να διαθέσουμε για τον αθλητισμό για το τρέχον έτος του 2023.

Αναφέρομαι στην έκτακτη –μέσω του Στοιχήματος- και τακτική χρηματοδότηση που ανέρχεται περίπου στα 122.000.000 ευρώ, νούμερα τα οποία δυστυχώς, δεν μπορείτε να διαψεύσετε γιατί είναι πραγματικότητα, έχουν μπει στα ταμεία των ομάδων του ερασιτεχνικού και επαγγελματικού αθλητισμού και δεν αμφισβητούνται όσο και αν χαμογελάει ειρωνικά

Για το έτος 2023 από το Υπουργείο Οικονομικών, που διανέμονται αυτές τις ημέρες, έχουμε 66.000.000 από τον μόνιμο και ετήσιο κουμπαρά για τον αθλητισμό. Εκδώσαμε μαζί με τους συναδέλφους του οικονομικού επιτελείου Χρήστο Σταϊκούρα, Θοδωρή Σκυλακάκη και Απόστολο Βεσυρόπουλο –τους οποίους και ευχαριστώ δημόσια για πολλοστή φορά για την ωραία συνεργασία που έχουμε- την ΚΥΑ 65456.

Πώς κατανέμονται αυτά τα 66.000.000 ευρώ της έκτακτης χρηματοδότησης που προκύπτει μέσα από το Στοίχημα για το 2023; Κατανέμονται ως εξής: 3.300.000 θα λάβουν οι τρεις οργανωτικές επιτροπές του μηχανοκίνητου αθλητισμού –πιο γνωστό ως «Ράλι Ακρόπολις»-, του Διεθνούς Ποδηλατικού Γύρου Ελλάδος, το οποίο επαναφέραμε μετά από δέκα ολόκληρα χρόνια και των 3ων Μεσογειακών Παράκτιων Αγώνων 2023 - Ηράκλειο 2023.

Τα εναπομείναντα ποσά δηλαδή 62.700.000 ευρώ μοιράζονται ισόποσα στον ερασιτεχνικό και στον επαγγελματικό αθλητισμό από 31.350.000 ευρώ η κάθε δεξαμενή. Δικαιούχοι της χρηματοδότησης είναι οι αθλητικές ομάδες, οι επαγγελματίες ποδοσφαίρου, μπάσκετ και βόλεϊ που έλαβαν το περασμένο καλοκαίρι το πιστοποιητικό συμμετοχής –κρατήστε το αυτό γιατί αφορά εσάς που είστε από τη Λάρισα, αγαπητή συνάδελφε- από την Επιτροπή Επαγγελματικού Αθλητισμού –πιστοποιητικό συμμετοχής σημαίνει και εγγυητική επιστολή. Επικαλείστε κάποιες ομάδες σας, για ρωτήστε να μάθετε λεπτομέρειες αν έχουν όλες εκ των τριών ομάδων εγγυητικές επιστολές-, τα ερασιτεχνικά σωματεία βεβαίως, που φέρουν ειδική αθλητική αναγνώριση και έχουν εγγραφεί στο ηλεκτρονικό μητρώο των αθλητικών σωματείων του Υπουργείου μας.

Στον δε επαγγελματικό αθλητισμό η κατανομή των 31.350.000 ευρώ γίνεται ως εξής: Στις δεκατέσσερις ΠΑΕ της Super League 1 δίνονται συνολικά 21.000.000 ευρώ, από 1,5 εκατομμύριο σε κάθε ΠΑΕ. Στις δώδεκα ΚΑΕ της Basket League δίνονται συνολικά 5.093.500 ευρώ, μοιράζονται ισόποσα τα 4.575.000, δηλαδή από 381.250 ευρώ εκάστη ΚΑΕ και άλλες 518.500 ευρώ αναλογικά για τις έξι ομάδες που συμμετέχουν στις ευρωπαϊκές διοργανώσεις με κριτήρια τη δυναμικότητα της διοργάνωσης και τους αγώνες που έχουν δώσει –με απόλυτη διαφάνεια και με κριτήρια τα οποία συμφωνήθηκαν με τους εκπροσώπους των Λιγκών.

Επομένως, οι ΚΑΕ λαμβάνουν –ενδεικτικά για να πάρετε μια γεύση- τα κάτωθι ποσά: ΚΑΕ Παναθηναϊκός 509.418 ευρώ, ΚΑΕ Ολυμπιακός το ίδιο ακριβώς ποσό, ΚΑΕ ΑΕΚ 451.160 ευρώ, ΚΑΕ ΠΑΟΚ 436.595 ευρώ, ΚΑΕ Περιστέρι 436.595 ευρώ. Σταματώ εδώ.

Πάω λίγο παρακάτω. Στις δέκα ομάδες της Volley League Ανδρών δίνονται συνολικά 2.714.500 ευρώ. Μοιράζονται ισόποσα τα 2.236.000 ευρώ, δηλαδή από 223.666 ευρώ έκαστη η ομάδα και άλλες 477.000 αναλογικά για τις τέσσερις ομάδες που συμμετέχουν στις ευρωπαϊκές διοργανώσεις με κριτήρια τη δυναμικότητα της διοργάνωσης και τους αγώνες που έχουν δώσει –απόλυτα σύμφωνη και η διοίκηση της Λίγκας του βόλεϊ.

Επομένως, οι ομάδες του βόλεϊ λαμβάνουν –ενδεικτικά σας αναφέρω- τα κάτωθι ποσά: Παναθηναϊκός 379.880 ευρώ, Ολυμπιακός 361.503 ευρώ, ΠΑΟΚ 333.935 ευρώ, Μίλων 297.179 ευρώ και σταματώ εδώ.

Προβλέπουμε επιπλέον ότι η αθλητική ομάδα η οποία θα λάβει χρηματικό ποσό υποχρεούται να ολοκληρώσει τη συμμετοχή της στην τρέχουσα αγωνιστική περίοδο στην κατηγορία στην οποία συμμετέχει. Σε διαφορετική περίπτωση, τα χρήματα που θα λάβει θα αναζητηθούν ως αχρεωστήτως καταβληθέντα. Αναστέλλεται η καταβολή οποιουδήποτε χρηματικού ποσού σε περίπτωση που η ομάδα βρίσκεται σε διαδικασία αξιολόγησης αναφοράς –κρατήστε το και αυτό- για τυχόν συμμετοχή σε χειραγώγηση αγώνων την περίοδο 2022-2023 από την Εθνική Πλατφόρμα Αθλητικής Ακεραιότητας ΕΠΑΘΛΑ.

Και επειδή ρωτήσατε και αν υπάρχει και τι έργο κάνει, έχουμε κάνει επίσημο απολογισμό, υπάρχει στην ιστοσελίδα και ευχαρίστως αύριο που θα έχουμε ξανά επιτροπή να σας δώσω και ένα σχετικό έντυπο που αναφέρει τι δουλειά έχει παραγάγει η ΕΠΑΘΛΑ. Και πραγματικά έχει κάνει ένα σοβαρό έργο, το οποίο εκ των πραγμάτων δεν πουλάει γιατί δεν είναι κάτι το οποίο ενδιαφέρει πολλούς, αλλά παράγει σημαντικότατο έργο και μάλιστα σε πολύ σύντομο χρόνο εν αντιθέσει με το παρελθόν, που και αυτή τη διάταξη θυμίζω ότι την καταψηφίσατε.

Τώρα, σε περίπτωση που η υπό αξιολόγηση υπόθεση χειραγωγημένου αγώνα τεθεί από την ΕΠΑΘΛΑ στο αρχείο, η εμπλεκόμενη ομάδα θα λάβει εντός εύλογου χρονικού διαστήματος το ποσό που της αναλογεί και η καταβολή του οποίου έχει ανασταλεί για τους λόγους τους οποίους ανέφερα. Φαντάζομαι ότι δεν διαφωνείτε σε αυτό.

Σε περίπτωση, όμως, που η υπό αξιολόγηση υπόθεση χειραγωγημένου αγώνα διαβιβαστεί στις αρμόδιες δημόσιες αρχές, δηλαδή στον αρμόδιο εισαγγελέα ή και στον αρμόδιο αθλητικό φορέα, ήτοι στο αρμόδιο αθλητικό πειθαρχικό όργανο, η αναστολή εξακολουθεί να ισχύει έως ότου εκδοθεί απαλλακτική απόφαση από το πειθαρχικό όργανο.

Θα ήθελα τη θέση σας για αυτό το θέμα: Συμφωνείτε ή διαφωνείτε; Δηλαδή να δώσουμε ελεύθερα τα χρήματα ή να περιμένουμε τα πορίσματα, για τα οποία είναι σύντομος ο χρόνος; Δεν είναι ενάμιση και δύο χρόνια, είναι εβδομάδων υπόθεση. Φαντάζομαι ότι συμφωνείτε με το δεύτερο. Κανείς δεν θέλει, εάν έχει εμπλακεί μια ομάδα -αποδεδειγμένα πάντοτε, όχι θεωρητικά- σε χειραγώγηση, να λάβει χρήματα από το ελληνικό δημόσιο.

Σε περίπτωση που από το πειθαρχικό όργανο του αθλητικού φορέα εκδοθεί καταδικαστική απόφαση, η τιμωρημένη ομάδα χάνει οριστικά το δικαίωμά της για την παρούσα χρηματοδότηση.

Εάν μετά την ολοκλήρωση της διαδικασίας καταβολής της παρούσας χρηματοδότησης ομάδα που έλαβε το αναλογούν σε αυτή ποσό συμπεριληφθεί σε αναφορά για την τρέχουσα αγωνιστική περίοδο, η οποία εξετάζεται αμέσως από την ΕΠΑΘΛΑ και εκδοθεί κατά αυτής καταδικαστική απόφαση από το αρμόδιο αθλητικό πειθαρχικό όργανο, τότε τα χρήματα που θα λάβει θα αναζητηθούν ως αχρεωστήτως καταβληθέντα.

Στον ερασιτεχνικό αθλητισμό η κατανομή των 31.350.000 ευρώ γίνεται ως εξής και ολοκληρώνω, κύριε Πρόεδρε: Σε όλα τα ερασιτεχνικά σωματεία -που ξέρω ότι σας απασχολεί και εσάς γιατί είστε άνθρωπος του αθλητισμού- που είναι εγγεγραμμένα στο μητρώο του 2022, δηλαδή στα πέντε χιλιάδες επτακόσια σαράντα δύο σωματεία, κατανέμεται το ποσό των 11.662.000 ευρώ, το οποίο διανέμεται αναλογικά, σύμφωνα με τα κατωτέρω κριτήρια: αριθμός των αθλημάτων που καλλιεργεί κάθε σωματείο, αριθμός των προπονητών που απασχολεί κάθε σωματείο, αριθμός των αθλητών που διαθέτει κάθε σωματείο, ετήσια έξοδα του σωματείου, όπως αυτά αποτυπώνονται στον απολογισμό τον οποίο καταθέτουν στο μητρώο μας.

Σε κάθε περίπτωση, ανεξάρτητα από τα παραπάνω κριτήρια που διαμορφώνουν τη χρηματοδότηση κάθε σωματείου, λαμβάνει ως ελάχιστο ποσό βάσης το ποσό των 1.700 ευρώ και προσθέτουμε τα ποσά σύμφωνα με τα παραπάνω κριτήρια, με απόλυτη διαφάνεια, χωρίς καμμία διάκριση παρά μόνο με στοιχεία τα οποία προσκομίζουν και αποτυπώνονται στο μητρώο που επίσης καταψηφίσατε και που σήμερα λειτουργεί πάρα πολύ καλά.

Ειδικά τα ερασιτεχνικά αθλητικά σωματεία που ανήκουν στην Εθνική Αθλητική Ομοσπονδία Ατόμων με Αναπηρία, όμως, στην Ελληνική Ομοσπονδία Αθλητισμού Κωφών και στην Αθλητική Ομοσπονδία Νεφροπαθών και Μεταμοσχευμένων λαμβάνουν το ποσό βάσης των 1.700 ευρώ προσαυξημένο κατά 50%, δηλαδή 2.550 ευρώ, διότι πολύ απλά δεν διαθέτουν ακαδημίες και τα έξοδά τους είναι ιδιαιτέρως αυξημένα. Ικανοποιήσαμε, λοιπόν, το αίτημά τους και κάναμε αυτή τη διαφοροποίηση για τα συγκεκριμένα σωματεία.

Έχουμε ένα επιπλέον ποσό 8.555.000 ευρώ, το οποίο διανέμεται συνολικά στα τριακόσια σαράντα ερασιτεχνικά σωματεία που είναι εγγεγραμμένα στο μητρώο και συμμετέχουν σε είκοσι εθνικά πρωταθλήματα. Πέρυσι ενισχύθηκαν εννιά πρωταθλήματα, τώρα έχουμε είκοσι, τα οποία είναι τα εξής: Α΄ Εθνική και Β΄ Εθνική Ποδοσφαίρου Γυναικών με σαράντα εννιά ομάδες, Γ΄ Εθνική Ποδοσφαίρου Ανδρών με εξήντα οκτώ ομάδες, Α2 Μπάσκετ Ανδρών με δεκαπέντε ομάδες, Α1 και Α2 Μπάσκετ Γυναικών με τριάντα εννιά ομάδες, Α2 Βόλεϊ Ανδρών με εννέα ομάδες, Α1 και Α2 Βόλεϊ Γυναικών με είκοσι τέσσερις ομάδες, Α1 και Α2 Πόλο Ανδρών με τριάντα μία ομάδες, Α1 και Α2 Πόλο Γυναικών με είκοσι ομάδες, Α1 και Α2 Χάντμπολ Ανδρών με τριάντα τρεις ομάδες, Α1 και Α2 Χάντμπολ Γυναικών με είκοσι τέσσερις ομάδες, Α΄ Εθνική και Β΄ Εθνική Ποδοσφαίρου Σάλας Ανδρών με δεκαεννιά ομάδες και τέλος Α΄ Εθνική Ποδοσφαίρου Σάλας Γυναικών με εννιά ομάδες.

Στα σωματεία που συμμετέχουν σε ευρωπαϊκές διοργανώσεις κατανέμεται επιπλέον ποσό 1.982.000 ευρώ με κριτήρια τη δυναμικότητα των ευρωπαϊκών διοργανώσεων και τους διεθνείς αγώνες που δίνουν, και εκεί με απόλυτη διαφάνεια και με τη σύμφωνη γνώμη των ομοσπονδιών τους.

Τέλος, αναφορικά με τις εθνικές ομάδες κάθε αθλήματος και κάθε ηλικιακής κατηγορίας κατανέμεται το ποσό των 9.150.000 ευρώ με τα εξής κριτήρια: διακρίσεις της εθνικής ομάδας και έξοδα εκάστης ομοσπονδίας για τις εθνικές ομάδες. Τέλος, στις εθνικές ομάδες που αντιστοιχούν σε ολυμπιακές ομοσπονδίες κατανέμεται το ποσό των 7.320.000 ευρώ και από 457.500 ευρώ σε εθνικές ομάδες που αντιστοιχούν σε μη ολυμπιακές ομοσπονδίες, σε εθνικές ομάδες που αντιστοιχούν στις ολυμπιακές ομοσπονδίες, στην Ελληνική Παραολυμπιακή Επιτροπή και στην Ελληνική Ολυμπιακή Επιτροπή για τη συμβολή τους στην προετοιμασία των ομάδων αυτών και στην Ελληνική Παραολυμπιακή Επιτροπή για την προετοιμασία της ελληνικής παραολυμπιακής αποστολής.

Έτσι, λοιπόν, είναι η κατανομή. Ξέρω ότι είπα πολλά νούμερα και πολλά στοιχεία, αλλά νομίζω ότι είναι απολύτως απαραίτητα για να αντιληφθούν όσοι μας παρακολουθούν ότι η διαδικασία ενίσχυσης και σωστής και με διαφανή τρόπο κατανομής των χρημάτων δεν είναι εύκολη υπόθεση. Ωστόσο, όμως, έχει συμβάλει τα μέγιστα στη διαδικασία αυτή η ύπαρξη του μητρώου που εσείς καταδικάσατε από την πρώτη στιγμή.

Το τι έχει ειπωθεί σ’ αυτή την Αίθουσα δεν θέλω να τα υπενθυμίσω. Παρ’ όλα αυτά, όμως, είμαι πολύ περήφανος, διότι παράγεται μια πολύ χρήσιμη δουλειά και θέλω να πω τούτο. Πουθενά -μα, πουθενά- δεν έχω πει ότι υπάρχει η τέλεια δουλειά, η τέλεια κατανομή των χρημάτων. Είναι μια διαρκής διαδικασία βελτίωσης μέσα από τα κριτήρια και τα στοιχεία τα οποία προκύπτουν από το εμπλουτισμένο μητρώο μας. Γι’ αυτόν τον λόγο θεωρώ ότι και η επόμενη χρονιά θα είναι περισσότερο αξιοκρατική και δίκαιη, δικαιότερη εν συγκρίσει με τη φετινή και φυσικά πολύ πιο δίκαιη η φετινή από την περσινή.

Θέλουμε, λοιπόν, τη συμβολή όλων και χαίρομαι που πλέον και οι ίδιες οι ομοσπονδίες και οι διοικήσεις και οι Λίγκες συνεργάζονται σε πολύ-πολύ καλό επίπεδο για να υπάρχει διαφάνεια και κυρίως δικαιοσύνη στην κατανομή των χρημάτων, τα οποία εξασφαλίσαμε μέσα από τον νέο τρόπο φορολόγησης των παικτών.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Πήρατε τον χρόνο γιατί όντως το θέμα είναι πολύ ενδιαφέρον. Είναι πολλοί που μας παρακολουθούν.

Κυρία Λιακούλη, τον άφησα λίγο παραπάνω, γιατί κι εμένα με ενδιαφέρουν εδώ που τα λέμε αυτά που είπε ο Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Είστε ποδοσφαιρικός εσείς!

**ΠΡΟΕΔΡΕΥΩΝ (Απόστολος Αβδελάς):** Ακριβώς. Τώρα, συμφωνώ-δεν συμφωνώ δεν θα το συζητήσουμε, γιατί δεν έχω το δικαίωμα από εδώ.

Ορίστε, κυρία Λιακούλη, έχετε τον λόγο για τρία λεπτά.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, πετάξατε την μπάλα στην κερκίδα, όπως το περιμέναμε. Είπα μήπως σήμερα είχαμε κάτι διαφορετικό από εσάς. Δεν είχαμε. Εδώ συγκρουστήκαμε πάλι για τον ερασιτεχνικό αθλητισμό. Πάλι διακοπή του πρωταθλήματος προκαλέσατε. Εδώ πάλι για τον Πομάσκι, πάλι αποκλεισμούς και εκεί προκαλέσατε. Σύγκρουση! Σύγκρουση! Αυτή είναι η λέξη που χαρακτηρίζει το πεδίο του αθλητισμού! Πολιτισμός και αθλητισμός και σύγκρουση; Κατ’ αρχάς είναι αξιακής φύσης θέμα και ταυτοτικό για μία δημοκρατία.

Αυτό εγώ δεν μπορώ να το καταλάβω, κύριε Υπουργέ, γι’ αυτό σας το λέω. Και κάθε φορά ακόμη και τα χαμόγελά μας κρίνετε αν είναι ειρωνικά ή δεν είναι, κλπ.. Κρινόμαστε ο καθένας από την πορεία του. Εσείς έχετε δημιουργήσει συγκρούσεις φοβερές σε όλη την επικράτεια και δείχνετε, μάλιστα, να μη συμμερίζεστε αγωνίες οι οποίες είναι πραγματικές, γιατί δεν είμαστε μεγαλοσχήμονες παράγοντες ούτε εκπροσωπούμε αυτούς. Διάβασα κάποιες συνεντεύξεις σας, γι’ αυτό το λέω.

Πήρατε, λοιπόν, την μπάλα και την πετάξατε στην κερκίδα. Και νομίζατε ότι εμείς δεν παρακολουθούμε ποδόσφαιρο, δεν ξέρουμε πού είναι το χόρτο, πού είναι το γήπεδο και πού είναι η μπάλα. Τι μας τα είπατε όλα αυτά, δηλαδή πού δίνετε, σε ποιες ομοσπονδίες και πώς κατανέμετε τα κονδύλια; Εδώ έχουμε να κάνουμε με ένα πολύ συγκεκριμένο θέμα που αφορά στη Super League 2 και ήρθατε και μας είπατε για άλλα αντί άλλων! Μας είπατε και πράγματα και μέσα στα νούμερα γλιστρήσατε κιόλας και πέσατε! Γιατί μας είπατε ότι είναι 50 - 50 οι χρηματοδοτήσεις και αναφέρεστε στην Super League 1 και λέτε για 21 εκατομμύρια ευρώ κι αυτό με έναν απλό υπολογισμό είναι 68%. Πώς το 50, λοιπόν, το κάνατε 68%; Δεκαπεντέμισι βγαίνει στο κομπιουτεράκι του τηλεφώνου μου ότι έπρεπε να πάρουν κι όχι 21.

Δεύτερον, μιλάτε για χειραγώγηση του ποδοσφαίρου…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Τι είπατε μόλις τώρα;

**ΕΥΑΓΓΕΛΙΑ ΛΙΑΚΟΥΛΗ:** Θα το επαναλάβω.

**ΠΡΟΕΔΡΕΥΩΝ (Απόστολος Αβδελάς):** Ότι έχει γίνει λάθος στη διαίρεση, αυτό έχει πει.

**ΕΥΑΓΓΕΛΙΑ ΛΙΑΚΟΥΛΗ:** Στον υπολογισμό σας, κύριε Υπουργέ, και στα νούμερα που αναφέρετε. Τώρα εσείς γιατί γελάτε; Λέω κάτι αστείο;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Εντελώς.

**ΕΥΑΓΓΕΛΙΑ ΛΙΑΚΟΥΛΗ:** Ξέρετε, κύριε Υπουργέ, το να θεωρείτε ότι ένας συνάδελφός σας στο Κοινοβούλιο, που είναι απλός Βουλευτής ενώ εσείς είστε Υπουργός, όταν μιλάει αξίζει τον γέλωτα από την πλευρά σας, τον ευτελισμό από την πλευρά σας…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Γι’ αυτό που είπατε. Δεν έχει καμμία βάση αυτό που λέτε.

**ΕΥΑΓΓΕΛΙΑ ΛΙΑΚΟΥΛΗ:**…μπροστά στα μάτια μας, επειδή είστε Υπουργός, αν θεωρείτε ότι επειδή είστε Υπουργός μπορείτε να συμπεριφέρεστε με έναν τέτοιο ταπεινωτικό τρόπο στους συναδέλφους σας, λυπάμαι πάρα πολύ ειλικρινά. Είστε σε ένα Υπουργείο -επαναλαμβάνω- ταυτοτικό για τη δημοκρατία. Πολύ προσεκτική θα έπρεπε να είναι η συμπεριφορά σας απέναντί μας. Αλλά πάντοτε έτσι μας συμπεριφέρεστε. Λυπάμαι πάρα πολύ, ειλικρινά σας το λέω. Είναι θέμα ύφους και ήθους.

Συνεχίζω όμως, κύριε Πρόεδρε.

Κύριε Υπουργέ, αναφέρατε ότι υπάρχουν ζητήματα σοβαρά και μας είπατε μάλιστα ότι εδώ έχουμε θέματα «αμαρτωλών ομάδων». Κατ’ αρχάς είπατε ότι κάποιες από αυτές δεν έχουν καν εγγυητικές. Είπατε «στη Λάρισα κοιτάξτε τι γίνεται». Ναι, αν υπάρχουν κάποιες που δεν έχουν εγγυητικές, να υποστούν τις συνέπειες, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δύο είναι.

**ΕΥΑΓΓΕΛΙΑ ΛΙΑΚΟΥΛΗ:** Αυτές που έχουν όμως εγγυητικές δεν μας είπατε γιατί να υποστούν τις συνέπειες. Μην κάνετε αντίστροφη λογική, λοιπόν. Την αντίστροφη ψυχολογία κρατήστε την για εσάς, όχι σ’ εμάς. Εμείς μιλάμε για τις ομάδες, λοιπόν, που πληρούν όλα τα κριτήρια.

Πετάξατε δεύτερη φορά την μπάλα σε εμάς λέγοντας «θέλετε να δώσουμε χρηματοδότηση σε ομάδες οι οποίες αυτή τη στιγμή κρίνεται ότι έχουν ζητήματα, χειραγωγούνται κ.λπ., αμαρτωλές ομάδες και ούτω καθεξής;». Εσείς, κύριε Υπουργέ που είστε ο Υπουργός που έχετε όλα τα μέσα ελέγχου στα χέρια σας αυτά δεν πρέπει να τα δημοσιοποιήσετε, να κάνετε τάχιστες διαδικασίες, να ξεκαθαρίσετε επιτέλους το τοπίο; Κι αν υπάρχουν τέτοιου είδους θέματα, η αναδιάρθρωση επί της εποχής σας, αν θυμάμαι καλά, δεν έγινε; Εσείς δεν βάλατε τα μετοχικά κεφάλαια, τα ποσοστά, προκειμένου να φύγουν οι στοιχηματζήδες, οι αεριτζήδες από μέσα και όλα τα συναφή; Δεν τα καταφέρατε τελικά;

Τελικά, την περιβόητη αναδιάρθρωση, που μας κατηγορείτε ότι δεν την ψηφίσαμε κιόλας τα υπόλοιπα κόμματα, εσείς δεν την καταφέρατε, αποτύχατε; Γιατί έτσι φαίνεται, αν μας λέτε ότι αυτή τη στιγμή έχετε τέτοια προβλήματα μέσα και έχετε θέματα χειραγώγησης γι’ αυτό και κρατάτε και δεν δίνετε τα χρήματα και ούτω καθεξής. Αλήθεια, τι εννοείτε; Δεν σας καταλαβαίνουμε. Εννοείτε ότι κάποιες ομάδες κατηγορούνται για συγκεκριμένα πράγματα και για ποια, αλήθεια; Πού κατηγορούνται, σε ποια όργανα; Οι υποθέσεις τους έχουν τελεσιδικήσει; Είστε ακόμη σε στάδιο έρευνας; Πού είστε; Αυτό είναι λάσπη στον ανεμιστήρα! Εγώ να καταλάβω δηλαδή ότι οι τρεις ομάδες, οι τοπικές ομάδες -να το πω έτσι-, οι ομάδες της Λάρισας ενέχονται σε τέτοιου είδους πράγματα; Εγώ θέλω να το ξέρω αυτό. Θέλω να γνωρίζω, κύριε Υπουργέ, τι συμβαίνει ακριβώς, γιατί αυτό το γενικώς και αορίστως καταλαμβάνει προφανώς επί δικαίων και αδίκων. Τι είναι αυτό που λέτε;

Επίσης, εμείς κύριε Υπουργέ, παρατηρώντας τα γεγονότα βλέπουμε πολύ καλά ότι υπάρχει αυτή τη στιγμή ένα συγκρουσιακό σκηνικό, όπως σας είπα, το οποίο δεν λέει να τελειώσει και στο οποίο δεν βάζετε καν μια άνω τελεία, να πάρετε την πρωτοβουλία προκειμένου να συναντηθείτε με όλους εκείνους που θεωρείτε εσείς ότι δεν εμπλέκονται μέσα σε αυτές τις ιστορίες που πριν από λίγο καταγγείλατε από το Βήμα της Βουλής, αόριστα όμως, και δεν παίρνετε μία πρωτοβουλία να δώσετε το «πράσινο φως» και να συνεχίσει το πρωτάθλημα. Αυτό είναι το θέμα και κανένα άλλο.

Εμείς σας ρωτήσαμε, λοιπόν, το πράσινο φως για να συνεχίσει το πρωτάθλημα που σκέφτεστε να το δώσετε; Εσείς είστε αυτός που έχει την ηγετική των κινήσεων. Εσείς είστε αυτός που πρέπει να πάρει τις πρωτοβουλίες.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Τελειώνω με αυτό, κύριε Πρόεδρε.

Επιπλέον, για να γυρίσουμε ξανά και να βάλουμε την μπάλα στο γήπεδο, που την πετάξατε παντοιοτρόπως στην κερκίδα, ρωτώ το εξής: Εσείς με την ΚΥΑ, την οποία κατέθεσα στα Πρακτικά, μιλάτε για το 17% των εσόδων και μέχρι 8,5 εκατομμύρια ευρώ. Οι αριθμοί είναι γραμμένοι μέσα στην κοινή υπουργική απόφαση. Μετά, τα 8,5 εκατομμύρια τα πήγατε 5,3 εκατομμύρια. Μετά 1,7 εκατομμύριο. Το ερώτημα είναι πολύ απλό κι εκεί κατατείνει η ερώτηση. Πώς το αλλάξατε αυτό; Μόνος σας; Με δική σας προσωπική απόφαση; Έχοντας κάποια κριτήρια επί του ποσού; Αφήστε τώρα τις ομοσπονδίες και τι κάνετε γύρω γύρω και χειραγώγηση κι ούτω καθεξής. Άμα δεν καταφέρατε την αναδιάρθρωση να την κάνετε και να καθαρίσετε το τοπίο και να έχετε τέτοιες ομάδες, κύριε Υπουργέ, τι να πω; Αποτύχατε σε μια πολιτική σας. Εγώ τι να σας κάνω; Πώς να σας βοηθήσω; Δεν μπορώ να σας βοηθήσω. Και όταν πάμε να σας βοηθήσουμε, κύριε Υπουργέ, μας περιγελάτε κιόλας.

Διότι για εμάς εδώ -και τελειώνω κύριε Πρόεδρε με αυτή τη φράση- ο κοινοβουλευτικός έλεγχος -και ήσασταν κι εσείς στα έδρανα της Αντιπολίτευσης, δεν ήσασταν πάντοτε Υπουργός, κύριε Αυγενάκη- έχει μία ιερότητα για το Κοινοβούλιο. Είναι ο ελέγχων και ο ελεγχόμενος. Είναι ο ερωτών και ο απαντών και αυτό είναι πυλώνας της δημοκρατίας. Εάν αυτό όλα τα κόμματα δεν το σεβαστούμε σαν κρίκοι της ίδιας αλυσίδας, δεν μπορεί να λειτουργήσει ούτε η δημοκρατία ούτε η κοινωνία. Είμαστε τελείως διαφορετικής αντίληψης για το συγκεκριμένο θέμα.

Εμείς όταν καταθέτουμε ένα ερώτημα, δεν προσβάλουμε κανέναν. Όμως, ζητάμε απαντήσεις σε καίρια ζητήματα που απασχολούν την κοινωνία. Κι όταν είσαι έξω, καταλαβαίνεις τι απασχολεί την κοινωνία. Όταν είσαι κλεισμένος σε ένα γραφείο και στους τέσσερις τοίχους, μόνο γράφοντας και σβήνοντας, είναι δύσκολο να αντιληφθείς η κοινωνία σε ποιους ρυθμούς κινείται.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαπέντε μαθήτριες και μαθητές και δύο συνοδοί εκπαιδευτικοί από το ΕΠΑΛ, το Γυμνάσιο και τις λυκειακές τάξεις Οινουσσών.

Η Βουλή σάς καλωσορίζει και σάς εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Και να παίζετε ποδόσφαιρο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Και όλα τα αθλήματα.

**ΠΡΟΕΔΡΕΥΩΝ (Απόστολος Αβδελάς):** Εγώ είμαι με το ποδόσφαιρο.

Τον λόγο έχει ο κ. Κωνσταντίνος Μάρκου για την δευτερολογία του.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κύριε Υπουργέ σπαταλήσατε δεκατέσσερα λεπτά από τον χρόνο σας, από τον χρόνο μας και από τον χρόνο της Βουλής. Ο χαρακτηρισμός στην απάντησή σας από τους μεν νομικούς θα ήταν στρεψοδικία. Οι ποδοσφαιρόφιλοι λένε, όπως είπε η συνάδελφος, η μπάλα στην εξέδρα και η κοινωνία άρες μάρες κουκουνάρες.

Για την Super League 2 που είναι η ερώτηση μας, δεν είπατε κουβέντα. Την Super League 2 που είναι δικό σας δημιούργημα και το οποίο, επειδή επαίρεστε, σας είχαμε πει στις νομοθετήσεις ότι μια υπερκατηγορία με τριάντα ομάδες δεν θα λειτουργήσει. Και τα προβλήματα τα βρήκατε.

Επαίρεστε για το μητρώο. Ο κρεμασμένος δεν μιλάει στο σπίτι του για σκοινί. Το τι έχει τραβήξει αυτό το ταλαίπωρο μητρώο, το ξέρουν οι πάντες οι ασχολούμενοι με τον αθλητισμό. Μόλις τώρα, το 2022, τέλος Οκτωβρίου ήταν, αν θυμάμαι καλά, η τελευταία παράταση για να εγγραφούν οι ομάδες. Και αυτό το θεωρείτε επιτυχία; Εμείς είχαμε πει ότι είμαστε υπέρ της τάξης και του μητρώου. Οι διαδικασίες που εγκαινιάσατε πριν δυο χρόνια με τον νόμο σας, ήταν προαλειφόμενο ότι θα έχουν προβλήματα.

Ερχόμαστε τώρα λίγο και στα άλλα θέματα. Οι πάντες ξέρουν ότι οι ομάδες της Super League 2 είναι αυτές που έχουν τη μεγαλύτερη ανάγκη από χρήματα και αυτές έρχεστε τώρα να στραγγαλίσετε.

Θα ήθελα να διευκρινίσω και στη συνάδελφο, που σωστά παρατήρησε για τα λάθη στο μηχανάκι με τα εκατομμύρια το εξής: Κύριοι συνάδελφοι, είναι, γιατί αύξησε ο Υπουργός το ποσοστό. Από το 50%, το πήγε στο 71% στη Super League 2, δηλαδή στον Μαρινάκη, στον Αλαφούζο, στον Μελισσανίδη, στην ομάδα της Θεσσαλονίκης με τον ΠΑΟΚ και σε όλες τις άλλες ομάδες. Και αφήνει την Παναχαϊκή -παράδειγμα το λέω λόγω της εντοπιότητός μου, είναι προφανές- η οποία δεν έχει να δώσει στους παίκτες της τον μισθό τους και κάνουν αποχή. Είναι ένα κριτήριο που σας χαρακτηρίζει.

Είπατε και χθες στην Επιτροπή Μορφωτικών Υποθέσεων ότι δύο ομάδες συμμετέχουν χωρίς εγγυητική επιστολή και ρίξατε την ευθύνη στη Super League 2.

Κύριε Υπουργέ, η Επιτροπή Επαγγελματικού Αθλητισμού τι κάνει; Αυτή δεν έχει την ευθύνη; Υπό τη δική σας εποπτεία είναι και μάλιστα, συγγενείς σας και κουμπάρους σας έχετε βάλει μέσα εκεί! Τι κάνει η Επιτροπή Επαγγελματικού Αθλητισμού; Και αν δεν απατώμαι –διαψεύστε με, πραγματικά, αν κάνω λάθος- μία από αυτές τις δύο είναι ο Ηρόδοτος, η αγαπημένη σας ομάδα. Έχετε κάνει σημεία και τέρατα για τον Ηρόδοτο στο παρελθόν!

Ερχόμαστε τώρα, μια και βλέπω και την παρουσία του αξιότιμου κ. Μαυρωτά, στο έργο της ΕΠΑΘΛΑ.

Παρακαλούμε, κύριε Υφυπουργέ, όπως και στην ακρόαση των φορέων, πείτε μας το έργο που έχει κάνει η επιτροπή σας. Διότι εδώ ο Υπουργός υπαινίχθη ότι τριάντα ομάδες της Super League 2 είναι ελεγχόμενες για χειραγώγηση. Και οι τριάντα ομάδες! Η χρηματοδότηση έχει κοπεί και στις τριάντα. Είναι ύποπτες και οι τριάντα για χειραγώγηση; Στην Παναχαϊκή -ρωτάω ευθέως- υπάρχει κάποια υποψία για χειραγώγηση; Θα ήθελα μια ειλικρινή σας απάντηση.

Πολύ φοβούμαι ότι είμαστε μπροστά σε μια άλλη καταστροφή και ίσως, κύριε Υπουργέ -και καταλήγω με αυτό, κύριε Πρόεδρε και ευχαριστώ για την ανοχή- είναι σε ένα μεθοδευμένο σχέδιο από τη Νέα Δημοκρατία εν όψει εκλογών να παρεμβαίνει σε όλα αυτά ο κ. Μητσοτάκης για να φτιαχτεί το προφίλ του. Διότι προβλέπω το εξής. Σήμερα βλέπει τους καλλιτέχνες. Τις επόμενες μέρες θα αναγκαστεί να δει τη Super League 2, διότι θα «εμφανιστεί ο Μωυσής» να δώσει κάποια λύση! Μάλλον είναι κάποια μεθόδευση πονηρή. Δεν είμαι συνομωσιολόγος, αλλά έχω μια τέτοια υποψία.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Αυγενάκη, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σας ευχαριστώ, κύριε Πρόεδρε.

Κατ’ αρχάς, θα ήθελα να δηλώσω ξεκάθαρα και δημόσια το αυτονόητο, ότι σεβόμαστε τον κοινοβουλευτικό έλεγχο, γι’ αυτό είμαστε εδώ πέρα και απαντούμε σε όλα τα ερωτήματα, τα ουσιώδη, τα πραγματικά, τα τεκμηριωμένα -αυτό είναι το πρώτο- και θα το κάνουμε, γιατί είναι μέσα στις υποχρεώσεις να σεβόμαστε το Κοινοβούλιο και φυσικά, τον έλεγχο και το δικαίωμά σας να ρωτάτε, το οποίο και εγώ κάποτε είχα που δεν συμμετείχα στην κυβέρνηση. Πρέπει να το λειτουργείτε, να το υπηρετείτε και εμείς να απαντούμε, όπως είμαστε υποχρεωμένοι εκ του Συντάγματος και του Κανονισμού της Βουλής.

Σε ό,τι αφορά το γέλιο προηγουμένως, το 50%-50%, αγαπητέ συνάδελφε, αφορούσε το 50% στο ερασιτεχνικό και το 50% στον επαγγελματικό αθλητισμό. Άρα, το κομπιουτεράκι που χρησιμοποιήσατε το χρησιμοποιήσατε με λάθος στοιχεία και βγάλατε λάθος συμπεράσματα. Είναι το 50%, λοιπόν, των χρημάτων από το ποσό που προκύπτει από τον μηχανισμό που λειτουργεί και παρακολουθεί το Υπουργείο Οικονομικών.

Θα σας παρακαλέσω και σας προκαλώ δημόσια και εσάς και όσους τα λένε και τα γράφουν. Υπάρχει δήλωσή μου κάπου, κάτι που να έχω πει εγώ επίσημα κάπου, ακόμα και σε κατ’ ιδίαν συζήτηση που να επικαλεστεί κάποιος ότι εγώ αναφέρθηκα σε ποσά, πριν φτάσει στο ταμείο μου το ποσό των 66 εκατομμυρίων; Ποτέ και κανένας, ποτέ και πουθενά, διότι δεν μπορεί να γνωρίζει ο Υπουργός Αθλητισμού το ποσό που θα προκύψει από τον μηχανισμό που, με βελτιώσεις που έγιναν φέτος με ευθύνη του Υπουργείου Οικονομικών, υπήρξε ακόμη μεγαλύτερο ποσό στο ταμείο του. Δεν μπορεί να το γνωρίζει και ουδέποτε δεσμεύτηκα, ουδέποτε αναφέρθηκα σε ποσά, παρά τα όσα λέγονται ή γράφονται.

**ΚΩΝΣΤΑΝΤΙΝΟΣ ΜΑΡΚΟΥ:** Σε ποσοστά.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σε ποσά. Πάμε.

**ΚΩΝΣΤΑΝΤΙΝΟΣ ΜΑΡΚΟΥ:** Σε ποσοστά.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Θα σας πω και για αυτό.

**ΚΩΝΣΤΑΝΤΙΝΟΣ ΜΑΡΚΟΥ:** Μη στρεψοδικείτε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Θα σας πω και για αυτό. Μην ανησυχείτε!

Τώρα, σε ό,τι αφορά το θέμα της διαδικασίας, αγαπητοί συνάδελφοι, είπατε ότι πετάμε τη μπάλα στην εξέδρα κ.λπ.. Μέχρι πρότινος –επειδή υποτίθεται ότι είστε σχετικοί- υπήρχε και από πολύ πιο παλιά και συνεχίζει να υπάρχει η «Sportradar», η οποία παρακολουθεί τυχόν περίεργες κινήσεις και πιθανά περιστατικά χειραγωγημένου αγώνα. Έρχονται, λοιπόν, αυτά…

**ΕΥΑΓΓΕΛΙΑ ΛΙΑΚΟΥΛΗ:** Μα πείτε μας!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Θα τα πω, θα τα πω αναλυτικά.

**ΠΡΟΕΔΡΕΥΩΝ (Απόστολος Αβδελάς**): Μην το διακόπτετε. Δεν σας διέκοψε, κυρία Λιακούλη.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Θα τα πω αναλυτικά.

**ΕΥΑΓΓΕΛΙΑ ΛΙΑΚΟΥΛΗ:** Μα απαντήστε μας!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Αυτός ο μηχανισμός παρακολουθεί και στέλνει εκθέσεις. Μέχρι πρότινος, πριν φτιάξουμε τον μηχανισμό της ΕΠΑΘΛΑ, δηλαδή πριν κυρώσουμε τη σύμβαση Macolin, την οποία επίσης καταψηφίσατε, τι κάναμε; Έρχονταν οι αναφορές και έμπαιναν στο αρχείο, αναξιοποίητες εντελώς –μάλιστα!- ή υποτίθεται ότι αξιοποιούνταν στα πολιτικά δικαστήρια μετά από τέσσερα-πέντε χρόνια, που κανένας δεν γνώριζε, κανένας δεν θυμόταν! Δηλαδή στην ουσία είχαμε αναξιοποίητο ένα υλικό, το οποίο έφτανε και πιθανότατα να προέκυπταν ενδιαφέροντα στοιχεία.

Σήμερα με τη σύμβαση Macolin, με τη σύσταση της ΕΠΘΛΑ που συμμετέχει και η Ελληνική Αστυνομία και η ΙΕΠ, η αρχή διαφάνειας και οι εκπρόσωποι της ΕΠΟ, φυσικά γιατί το Υφυπουργείο Αθλητισμού λειτουργεί και παράγει έργο. Και στις 7 Δεκεμβρίου –μου θύμισε ο κ. Μαυρωτάς και την ημερομηνία- είχαμε κάνει για την παρουσίαση του απολογισμού του έργου μας και αύριο δεσμεύτηκα να σας φέρω ένα έντυπο που λέει και τον απολογισμό του έργου της ΕΠΑΘΛΑ.

Και πάμε στα σωματεία που αναφερθήκατε νωρίτερα, επειδή και εκεί έχετε αποτύχει παταγωδώς. Το Μητρώο Ερασιτεχνικών Σωματείων, το οποίο είχατε επικαλεστεί γενικώς και αορίστως και είπατε ότι είμαστε υπέρ του νοικοκυρέματος. Ναι, είσαστε; Γιατί δεν το κάνατε; Αφήστε, λοιπόν, τις θεωρίες. Δεν το κάνατε, γιατί δεν θέλατε, γιατί δεν είχατε τα κότσια.

Πάμε, λοιπόν. Η δικιά μας Κυβέρνηση το ξεκίνησε και το 2020 είχαμε στο Μητρώο Ερασιτεχνικών Αθλητικών Σωματείων τέσσερις χιλιάδες τριάντα τέσσερα σωματεία.

**ΕΥΑΓΓΕΛΙΑ ΛΙΑΚΟΥΛΗ:** Θα μας πείτε για τη Super League 2;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Το 2021 είχαμε τέσσερις χιλιάδες οκτακόσια ογδόντα δύο σωματεία. Το 2023 έχουμε πέντε χιλιάδες επτακόσια σαράντα δύο σωματεία, που σημαίνει λοιπόν ότι είναι εξελισσόμενο και χαιρόμαστε γι’ αυτό.

Και πάμε, λοιπόν, στο θέμα της πρωτολογίας μου. Δεν σας ενδιαφέρει πώς κατανεμήθηκαν τα χρήματα; Σας είναι τόσο περιττό; Σοβαρά; Δεν σας ενδιαφέρουν τα κριτήρια, οι τρόποι, τα ποσά που έφτασαν στα νούμερα;

**ΕΥΑΓΓΕΛΙΑ ΛΙΑΚΟΥΛΗ:** Δεν απαντάτε στο αρχικό ερώτημα.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Και συνεχίζω, λοιπόν, στα της Super League 2.

**ΕΥΑΓΓΕΛΙΑ ΛΙΑΚΟΥΛΗ:** Απαντάτε σε άλλο ερώτημα.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κυρία συνάδελφε, συγκρατήστε λίγο τη νευρικότητά σας, είναι πρωί ακόμα!

**ΕΥΑΓΓΕΛΙΑ ΛΙΑΚΟΥΛΗ:** Όχι. Κύριε Πρόεδρε, πρέπει ο απαντών να απαντάει στο ερώτημα. Είναι και δική σας υποχρέωση.

**ΠΡΟΕΔΡΕΥΩΝ (Απόστολος Αβδελάς):** Τον παρακολουθώ. Ξέρω ότι είναι δική μου.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σε ό,τι αφορά στη Super League 2, στις 23 Ιανουαρίου, λοιπόν, κάναμε την πρώτη συνάντηση με τους επικεφαλής των επαγγελματικών πρωταθλημάτων ποδοσφαίρου, μπάσκετ και βόλεϊ, δηλαδή των Λιγκών. Ήταν μια πρώτη συζήτηση εν όψει της κατανομής των χρημάτων που θα αναλογούσαν στον επαγγελματικό αθλητισμό και των σκέψεών μας για επιπλέον κριτήρια και παραμέτρους, όπως ότι δεν θα δικαιούνται χρηματοδοτήσεις οι αθλητικές ανώνυμες εταιρείες που δεν έχουν, παραδείγματος χάριν, καταθέσει τις απαραίτητες εγγυητικές επιστολές και δεν έχουν εξασφαλίσει από την Επιτροπή Επαγγελματικού Αθλητισμού -την οποία επίσης σνομπάρετε και καταψηφίσατε- το απαραίτητο πιστοποιητικό συμμετοχής στο πρωτάθλημα, όπως ο Απόλλων Λάρισας και ο Ηρόδοτος που συμμετέχουν στη Super League 2 κανονικότατα χωρίς τους πειράξει κανένας. Λάθος και έχει ευθύνη η διοργανώτρια αρχή.

Δεν θα καταβληθεί η χρηματοδότηση στις αθλητικές ανώνυμες εταιρείες που εμπλέκονται σε αναφορές προς την Εθνική Πλατφόρμα Αθλητικής Ακεραιότητας για πιθανή συμμετοχή τους σε χειραγωγημένους αγώνες έως ότου η ΕΠΑΘΛΑ να εκδώσει πόρισμα. Παλιότερα δεν υπήρχε αυτή η διαδικασία. Τώρα υπάρχει.

**ΕΥΑΓΓΕΛΙΑ ΛΙΑΚΟΥΛΗ:** Πόσες είναι αυτές;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Θα σας τα πω. Μην αγχώνεστε, μην αγχώνεστε! Θα σας τα πω όλα με στοιχεία, τα πάντα!

Εφόσον το πόρισμα αποσταλεί στις αθλητικές αρχές για περαιτέρω διερεύνηση της υπόθεσης, η αναστολή χρηματοδότησης παραμένει έως ότου τα αρμόδια όργανα αποφανθούν. Σε εκείνη τη συνάντηση -που όλοι βρήκαν λογικότατα όλα αυτά τα κριτήρια- δεν ήταν η Super League 1, η οποία προσήλθε κανονικά στην αμέσως επόμενη συνάντηση.

Στις 31 Ιανουαρίου, λοιπόν, πριν από δύο εβδομάδες, παρέστησαν άπαντες. Πιο συγκεκριμένα, η αντιπρόεδρος, η αναπληρώτρια πρόεδρος της Super League 1 κ. Κοξένογλου, ο πρόεδρος της Super League 2 κ. Λεουτσάκος, ο πρόεδρος της ΕΣΑΚΕ του μπάσκετ κ. Γαλατσόπουλος και ο πρόεδρος του ΕΣΑΠ κ. Ταρνατόρος.

Σκοπός της δεύτερης συνάντησης ήταν η συμφωνία σε μια δίκαιη κατανομή των χρημάτων που αναλογούν στον επαγγελματικό αθλητισμό. Για τον σκοπό αυτό αναλύθηκαν επιπλέον σε όλους τα κριτήρια και οι παράμετροι κατανομής, όπως αυτά συγκεντρώνονται πια από τους μηχανισμούς που δεν είχαμε και που δημιουργήσαμε και που έχει αναπτύξει το Υπουργείο Αθλητισμού και εξελίσσει διαρκώς.

Ενδεικτικά τους αναφέραμε τα στοιχεία συμμετοχής τους στον τζίρο των στοιχηματικών εταιρειών. Δεν τα είχαμε υπ’ όψιν μας πριν ξεκινήσουμε όλη αυτή τη διαδικασία, όμως τα έχουμε τώρα και τα αναφέραμε στη συνάντηση. Επίσης, τους αναφέραμε τις αναφορές προς την Εθνική Πλατφόρμα Αθλητικής Ακεραιότητας για πιθανή χειραγώγηση αγώνων, καθώς και τις αναφορές που προέρχονται κυρίως από τη «SPORTRADAR», τη διεθνή εταιρεία που συνεργάζεται με την UEFA και σκοπός ήταν να ανιχνεύσει ύποπτες στοιχηματικές δραστηριότητες σε αγώνες.

Ενημερώθηκαν, λοιπόν, για την τρέχουσα αγωνιστική περίοδο ότι η ΕΠΑΘΛΑ εξετάζει δεκατρείς αναφορές για πιθανή χειραγώγηση αγώνων στη Super League 2 και μία περίπτωση στην κατηγορία του Basket League. Σε αυτές τις δύο εβδομάδες που μεσολάβησαν, ήδη αξιολογήθηκαν από την ΕΠΑΘΛΑ οι έντεκα από τις δεκατρείς αναφορές αγώνων της Super League 2 και για δύο εξ αυτών των αγώνων προκύπτει πόρισμα περαιτέρω διερεύνησης από τον αθλητικό εισαγγελέα και το πειθαρχικό όργανο της ΕΠΟ. Ομοίως, πόρισμα περαιτέρω διερεύνησης από τον αθλητικό εισαγγελέα και το πειθαρχικό όργανο της ΕΟΚ προέκυψε και για έναν αγώνα μπάσκετ που προανέφερα.

Σας αναφέραμε ακόμη την απόφαση 600 της 7ης Οκτωβρίου του 2021 που παρατάθηκε και τον Οκτώβριο του 2022 από την Επιτροπή Εποπτείας και Ελέγχου Παιγνίων για επιβολή ορίων επιτρεπόμενου στοιχηματισμού στη Super League 2 μόνο με πολύ χαμηλά ποσά ανά άτομο. Θυμίζω ότι η ΕΠ συμμετέχει στην ΕΠΑΘΛΑ μαζί με τον αθλητικό εισαγγελέα, με την Εθνική Αρχή Διαφάνειας, με την Ελληνική Αστυνομία και φυσικά με το Υφυπουργείο Αθλητισμού και έχουν θέσει το επικίνδυνο, όπως έχει χαρακτηριστεί, πρωτάθλημα της Super League 2 υπό αυστηρή επιτήρηση. Δεν τα λέμε εμείς αυτά. Η ΕΠ τα είπε και τα γνωρίζουν άπαντες. Στο τραπέζι του διαλόγου τα θέσαμε υπ’ όψιν όλων των πλευρών. Τους αναφέραμε ως κριτήρια και τα έσοδα από τις ευρωπαϊκές συμμετοχές που λαμβάνουν από τις διεθνείς ομοσπονδίες αναλόγως το άθλημα, αλλά και τον αριθμό των συμμετοχών των ομάδων στα πρωταθλήματα όπου αλλού πλεονάζουν, όπως της Super League 2, όπου συμμετέχουν τριάντα ομάδες και αλλού υπολείπονται, όπως το Volleyball League ανδρών με μόνο δέκα ομάδες.

Σε αυτό το σημείο να διευκρινίσω το εξής: Όταν διαβουλευτήκαμε με την ΕΠΟ και τη Super League 2 και την τότε Football League στα τέλη του 2020 για να ενοποιηθούν οι δύο χαμηλότερες επαγγελματικές κατηγορίες σε μία κατόπιν αιτήματός τους, κάτι που πράξαμε τον Ιούνιο του 2021, είχε ρητώς συμφωνηθεί απ’ όλες τις πλευρές ότι η νέα συγχωνευμένη κατηγορία θα έχει περιορισμένο αριθμό ομάδων και μάλιστα σε συνδυασμό με τα υψηλά ποσά μετοχικού κεφαλαίου και προσκόμισης εγγυητικής επιστολής, ώστε να διασφαλιστεί σε βάθος τριετίας η βιωσιμότητα του νέου πρωταθλήματος και φυσικά η ποιότητα του «παραγόμενου» αθλητικού προϊόντος.

Η συμφωνία, όμως, παραβιάστηκε από την ΕΠΟ και τη Super League 2, καλυπτόμενες πίσω από τα άρθρα 97 και 98 του ν.2725/1999 περί αρμοδιότητάς τους για την οργάνωση των πρωταθλημάτων τους. Η κατηγορία-έκτρωμα που διαβάζω συχνά-πυκνά ότι δημιουργήθηκε είναι απολύτως δικό τους κατόρθωμα ή καλύτερα δικών τους εξυπηρετήσεων. Ουδέποτε είχαμε συμφωνήσει για αριθμό τριάντα τεσσάρων ομάδων για την περσινή χρονιά ή τριάντα για τη φετινή χρονιά. Το αντίθετο μάλιστα. Παραβίασαν τη συμφωνία. Επικαλούμαι συγκεκριμένο νόμο και παρακαλώ πολύ, ό,τι άλλο θέλετε, στη διάθεσή σας.

Όπως αναφέρεται και στην ανακοίνωση που εκδόθηκε στη συνέχεια από το Υφυπουργείο Αθλητισμού, το απόγευμα της 31ης Ιανουαρίου, την κατ’ αρχήν ικανοποίησή τους από τη συζήτηση εξέφρασαν η Super League 1, ΕΣΑΚΕ και ΕΣΑΠ, ενώ και οι τέσσερις Λίγκες ζήτησαν σαρανταοκτάωρη διορία για να ενημερώσουν τις ομάδες τους και να επανέλθουν. Έτσι έκλεισε η συνάντησή μας αυτή.

Αναμένοντας την επιστροφή όλων στις συζητήσεις για να επέλθει η τελική συμφωνία, η Super League 2 αποφάσισε αιφνιδίως στις 2 Φεβρουαρίου, με τη συμπλήρωση του σαρανταοκαώρου, τη διακοπή του πρωταθλήματος με έωλες απαιτήσεις και φανταστικούς ισχυρισμούς για οφειλόμενα κιόλας ποσά που δεν προκύπτουν από πουθενά, φτάνοντας το νούμερο 8 ή 8,5 εκατομμύρια. Απαιτούσαν, δηλαδή, βάσει της επίσημης ανακοίνωσης τους 8 - 8,5 εκατομμύρια ευρώ.

Δυστυχώς, τα ίδια ποσά μνημονεύετε κι εσείς σήμερα, χωρίς καμμία απολύτως τεκμηρίωση. Αναφέρετε την ΚΥΑ του 2021 -και μη γελάτε- που αφορούσε την τότε κατανομή και η οποία περιγράφει το ανώτατο ποσό που μπορεί να δοθεί σε κάποια κατηγορία, εφόσον τα έσοδα από το «Στοίχημα» φτάνουν ή ξεπεράσουν τα 100 εκατομμύρια, τα οποία δεν τα ξεπέρασαν ούτε τα έφτασαν. Γράφει «έως» εκείνη η ΚΥΑ που δεν αφορά τούτη την κατανομή, τη φετινή.

Κι, όμως, αυτόν τον απίστευτο λαϊκισμό υιοθετείτε που νομίζω ότι μόνο ντροπή είναι. Προσβάλλετε το Κοινοβούλιο και προσπαθείτε να διασκεδάσετε τις εντυπώσεις.

**ΕΥΑΓΓΕΛΙΑ ΛΙΑΚΟΥΛΗ:** Nα ανακαλέσει ο Υπουργός ότι ντροπιάζουμε εμείς το Κοινοβούλιο!

**ΠΡΟΕΔΡΕΥΩΝ (Απόστολος Αβδελάς):** Θα ανακαλέσει.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Προσθέτω ότι στην παραπλανητική ανακοίνωση της Super League 2 δεν γίνεται καμμία αναφορά ότι συμφωνούν στις εξαιρέσεις χρηματοδοτήσεων ομάδων που δεν πληρούν τα κριτήρια, όπως αναλύθηκαν παραπάνω, ενώ στο τραπέζι του διαλόγου είχαν συμφωνήσει ότι υιοθετούν όλα αυτά τα κριτήρια.

**ΕΥΑΓΓΕΛΙΑ ΛΙΑΚΟΥΛΗ:** Nα ανακαλέσει! Σας παρακαλώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κύριε Υφυπουργέ, να διαγράψουμε ότι ντροπιάζουν το Κοινοβούλιο. Σας παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, έχω δικαίωμα να λάβω τον λόγο επί προσωπικού.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Την απόφασή τους, λοιπόν, για συνέχεια και κρατήστε και αυτή την αναφορά, αγαπητή συνάδελφε, διότι με ψέξατε γιατί δεν παίρνω απόφαση να ξεκινήσει το πρωτάθλημα…

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε,…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, θα με προστατεύσετε ή να σταματήσω;

**ΠΡΟΕΔΡΕΥΩΝ (Απόστολος Αβδελάς):** Κυρία Λιακούλη, θα το συζητήσουμε, μη στενοχωριέστε.

**ΕΥΑΓΓΕΛΙΑ ΛΙΑΚΟΥΛΗ:** Nα ανακαλέσει!

**ΠΡΟΕΔΡΕΥΩΝ (Απόστολος Αβδελάς):** Θα του το ζητήσουμε και πάλι μετά. Ας μην τον διακόψουμε. Ας τον αφήσουμε να συνεχίσει.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, με έψεξε προηγουμένως η κυρία συνάδελφος ότι δεν παίρνω απόφαση να ξεκινήσει το πρωτάθλημα. Ποιανού αρμοδιότητα είναι; Δεν το ξέρετε;

**ΕΥΑΓΓΕΛΙΑ ΛΙΑΚΟΥΛΗ:** Πρωτοβουλία είπα.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σας παρακαλώ πάρα πολύ!

Η απόφαση αυτή για διακοπή του πρωταθλήματος πάρθηκε από τη διοργανώτρια αρχή. Δεν έχω ούτε αρμοδιότητα ούτε ρόλο σε αυτή τη διαδικασία. Είναι δική τους απόφαση να σταματήσουν, είναι δική τους απόφαση να ξεκινήσουν. Εμείς δουλέψαμε εντατικά, ώστε τις αμέσως προσεχείς ημέρες να κατατεθούν τα 62,7 εκατομμύρια ευρώ, που ανέλυσα και νωρίτερα, σε όλο τον υπόλοιπο επαγγελματικό και ερασιτεχνικό αθλητισμό.

Από τη Super League 2 αναμένουμε την αλλαγή της εκβιαστικής αλλά ατελέσφορης στάσης τους, την επιστροφή των ομάδων στην αγωνιστική δραστηριότητα και κατόπιν αμέσως συνέχιση του διαλόγου. Αλλά να μπουν οι ομάδες στα γήπεδα, να παίξουν και μετά είμαστε εδώ.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, παρακαλώ, γιατί έχετε και επιτροπή.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Επιπλέον, εξετάζουμε και όλους τους δυνατούς τρόπους μέριμνας και διασφάλισης των δικαιωμάτων ποδοσφαιριστών και εργαζομένων στις ΠΑΕ της Super League 2, εφόσον η παράλογη συμπεριφορά της Super League 2 θα συνεχιστεί. Και ευτυχώς που έχουμε τις εγγυητικές επιστολές αφ’ ενός και αφ’ ετέρου τα χρήματα που είχαμε προβλέψει και κρατήσει για τη Super League 2 στο ταμείο και αναμένουν. Εάν δεν επιστρέψουν στις αγωνιστικές δραστηριότητες, είναι αυτονόητο ότι θα βρούμε τρόπους να τα αξιοποιήσουμε για τους εργαζόμενους οι οποίοι μένουν εκτός γηπέδων με δική τους υπαιτιότητα.

Είναι ώρα, λοιπόν, να πρυτανεύσει η λογική και όχι οι ακρότητες ή οι τακτικισμοί, που τελικά δεν ωφελούν κανέναν, παρά μόνο κάποιους ελάχιστους. Είμαστε εδώ για τους πολλούς, για ένα καλύτερο, ένα ποιοτικότερο ποδόσφαιρο.

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ, και αν θέλετε να ανακαλέσουμε το «ντροπιάζουν το Κοινοβούλιο» και οι δύο συνάδελφοι. Βλέπω δεν θέλετε.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, θέλω τον λόγο επί προσωπικού.

**ΠΡΟΕΔΡΕΥΩΝ (Απόστολος Αβδελάς):** Όχι, κυρία Λιακούλη, δεν είναι επί προσωπικού. Δεν είναι υβριστική δήλωση.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, θέλω τον λόγο για τα Πρακτικά. Αυτά έχουν αξία.

**ΠΡΟΕΔΡΕΥΩΝ (Απόστολος Αβδελάς):** Το ξέρω, αλίμονο, γι’ αυτό είναι τα Πρακτικά.

**ΕΥΑΓΓΕΛΙΑ ΛΙΑΚΟΥΛΗ:** Θα ήθελα τον λόγο επί προσωπικού.

**ΠΡΟΕΔΡΕΥΩΝ (Απόστολος Αβδελάς):** Δεν έχει επί προσωπικού, κυρία Λιακούλη. Δεν είπε «η κ. Λιακούλη» ούτε υπήρχε υβριστική έκφραση. Σύμφωνα με το άρθρο 68, δεν σας έχει κάνει κάτι.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, σας παρακαλώ.

**ΠΡΟΕΔΡΕΥΩΝ (Απόστολος Αβδελάς):** Και εγώ σας παρακαλώ. Με φέρνετε σε δύσκολη θέση.

**ΕΥΑΓΓΕΛΙΑ ΛΙΑΚΟΥΛΗ:** Σας ζητώ, κύριε Πρόεδρε, να καταγραφεί μόνο το αίτημα, θέλω μόνο να το τεκμηριώσω. Να καταγραφεί μόνο στα Πρακτικά της Βουλής. Παρακαλώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ναι. Ορίστε, έχετε τον λόγο. Με δύο λόγια, σας παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Με δύο λέξεις.

Κύριε Πρόεδρε, δεν περίμενα ούτως ή άλλως κάτι καλύτερο. Όμως, στα Πρακτικά της Βουλής καταγράφηκε ότι ο κ. Αυγενάκης θεωρεί ντροπιαστικό, ότι ντροπιάζουμε το Κοινοβούλιο εμείς που φέραμε αυτό το θέμα σήμερα στο Κοινοβούλιο, δείχνοντας έτσι απόλυτη ασέβεια στην κοινοβουλευτική διαδικασία…

**ΠΡΟΕΔΡΕΥΩΝ (Απόστολος Αβδελάς):** Δεν νομίζω ότι εννοούσε αυτό. Όχι, δεν είπε αυτό.

**ΕΥΑΓΓΕΛΙΑ ΛΙΑΚΟΥΛΗ:** Αυτό, κύριε Πρόεδρε, το ότι είναι ντροπή το ότι κάνουμε αυτό το πράγμα και φέρνουμε αυτή την ερώτηση, που αποτελεί αίτημα δεκάδων ομάδων της ελληνικής επικράτειας…

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** …και δεν πήραμε καμμία απάντηση για το συγκεκριμένο θέμα, θα ήθελα να εκφράσω τη λύπη μου.

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ. Δεν προβλέπεται, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Περίμενα, τουλάχιστον, στη ροή του λόγου, κύριε Πρόεδρε, ότι θα έλεγε «συγγνώμη γι’ αυτό που είπα για τους συναδέλφους μου». Θεωρεί, λοιπόν, εμάς ότι ντροπιάζουμε το Κοινοβούλιο…

**ΠΡΟΕΔΡΕΥΩΝ (Απόστολος Αβδελάς):** Δεν είπε κάτι τέτοιο, κυρία Λιακούλη, σας παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Ενώ εσείς το Κοινοβούλιο το αναβαθμίζετε, κύριε Αυγενάκη!

**ΠΡΟΕΔΡΕΥΩΝ (Απόστολος Αβδελάς):** Κυρία Λιακούλη, σας παρακαλώ, μην το παρατραβάτε! Μη με φέρνετε σε δύσκολη θέση! Δεν είπε ότι επειδή φέρατε την ερώτηση! Με αυτό που είπατε.

**ΚΩΝΣΤΑΝΤΙΝΟΣ ΜΑΡΚΟΥ:** Κύριε Πρόεδρε, θα ήθελα να κάνω μία δήλωση.

**ΠΡΟΕΔΡΕΥΩΝ (Απόστολος Αβδελάς):** Δήλωση; Δεν προβλέπεται, κύριε Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Δήλωση για τα Πρακτικά.

**ΠΡΟΕΔΡΕΥΩΝ (Απόστολος Αβδελάς):** Κι εσείς για τα Πρακτικά. Ορίστε.

**ΚΩΝΣΤΑΝΤΙΝΟΣ ΜΑΡΚΟΥ:** Θα ήθελα να πω το εξής. Όντως ήταν απαράδεκτη η έκφραση του κυρίου Υπουργού…

**ΠΡΟΕΔΡΕΥΩΝ (Απόστολος Αβδελάς):** Δεν θέλει να την ανακαλέσει, τι να κάνω τώρα;

**ΚΩΝΣΤΑΝΤΙΝΟΣ ΜΑΡΚΟΥ:** Εγώ προσωπικά, έχοντας εμπειρία τέσσερα χρόνια το ήθος και το ύφος του Υφυπουργού στις παρουσίες, οτιδήποτε πει εις βάρος μου δεν το θεωρώ ντροπιαστικό, γιατί το είπε ο Αυγενάκης.

**ΠΡΟΕΔΡΕΥΩΝ (Απόστολος Αβδελάς)**: Ευχαριστούμε πολύ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Αυγενάκη, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Πρώτα απ’ όλα, δεν αναφέρθηκα και δεν σχολίασα ούτε χαρακτήρισα το δικαίωμά σας να κάνετε ερωτήσεις και να με ελέγχετε, όπως οφείλετε να κάνετε και όπως σεβόμαστε αυτή τη διαδικασία.

**ΕΥΑΓΓΕΛΙΑ ΛΙΑΚΟΥΛΗ:** …(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Το είπα κι εγώ, κύριε Αυγενάκη, αυτό.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ωστόσο, όμως, το περιεχόμενο των λεγομένων σας, δυστυχώς, είναι αόριστο και λαϊκίζετε επικίνδυνα.

Και κάτι ακόμα, κύριε συνάδελφε, να πω, επειδή με ρωτήσατε για την Παναχαϊκή. Και η Παναχαϊκή είναι μία από τις ομάδες που μετέχουν στις δεκατρείς αναφορές από τη «SPORTRADAR», παρεμπιπτόντως γιατί ξέχασα προηγουμένως να το πω.

**ΚΩΝΣΤΑΝΤΙΝΟΣ ΜΑΡΚΟΥ:** Κύριε Πρόεδρε, τον λόγο. Δεν θα προκαλέσω απάντηση.

**ΠΡΟΕΔΡΕΥΩΝ (Απόστολος Αβδελάς):** Ξέρω τι θα πείτε, κύριε Μάρκου, ότι γιατί να την πληρώνουν και οι υπόλοιποι.

Δεν προβλέπεται να σας δώσω τον λόγο.

**ΚΩΝΣΤΑΝΤΙΝΟΣ ΜΑΡΚΟΥ:** Κύριε Πρόεδρε …(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Δεν σας αδίκησα. Μη μου λέτε τέτοια. Αφού δεν έχετε δικαίωμα να μιλήσετε, πώς σας αδίκησα; Σας παρακαλώ.

Έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στην Βουλή σύμφωνα με το άρθρο 86 του Συντάγματος και του ν.3126/2003 ποινική ευθύνη των Υπουργών, όπως ισχύουν, 10-2-2023 ποινική δικογραφία που αφορά στον Υπουργό Ανάπτυξης και Επενδύσεων Άδωνι Γεωργιάδη και ποινική δικογραφία που αφορά τον Υπουργό Εθνικής Άμυνας Νικόλαο Παναγιωτόπουλο.

Και συνεχίζουμε με τις επίκαιρες.

Θα συζητηθεί η πρώτη με αριθμό 417/10-2-2023 επίκαιρη ερώτηση δεύτερου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς, κ. Κυριακής Μάλαμα,προς την ΥπουργόΠαιδείας και Θρησκευμάτων, με θέμα: «Η σκανδαλώδης δυσλειτουργία του συστήματος "ΈΠΑΦΟΣ" προκαλεί αναταραχή στο Δημοτικό Σχολείο Αφύτου Χαλκιδικής».

Κυρία Μάλαμα, καλημέρα σας.

Ορίστε, έχετε τον λόγο για δύο λεπτά.

**ΚΥΡΙΑΚΗ ΜΑΛΑΜΑ:** Καλημέρα και ευχαριστώ, κύριε Πρόεδρε.

Κυρία Υπουργέ, βρισκόμαστε σήμερα εδώ στη συγκεκριμένη αυτή συζήτηση εξαιτίας της γραφειοκρατικής αδιαλλαξίας και της παράλογης άρνησης της διοίκησης του Υπουργείου Παιδείας να αντιμετωπίσει τις δυσλειτουργίες που το ίδιο προκάλεσε με την πλατφόρμα «ΈΠΑΦΟΣ». Η συγκεκριμένη ηλεκτρονική πλατφόρμα υποβολής των υποψηφιοτήτων για τη διαδικασία κρίσης των διευθυντών των σχολικών μονάδων -φαντάζομαι ίσως το έχουν μεταφέρει και άλλοι αυτό, δεν το κάνω μόνο εγώ- είναι πρόχειρη, μη φιλική προς τον χρήστη και δημιουργεί τεράστια προβλήματα στους υποψήφιους διευθυντές.

Η πλατφόρμα αυτή, λοιπόν, κατάφερε να ξεσηκώσει μια ολόκληρη εκπαιδευτική κοινότητα στην Άφυτο της Χαλκιδικής, που η εν ενεργεία διευθύντρια του δημοτικού σχολείου δεν μπόρεσε να ολοκληρώσει την αίτησή της, γιατί η πλατφόρμα την κατέταξε στους υποψηφίους διευθυντές δευτεροβάθμιας εκπαίδευσης. Και αν αυτό το σφάλμα φαντάζει μικρό, γιατί πραγματικά λέει κανείς, «εντάξει, γιατί δεν διορθώνεται;», το πρόβλημα διογκώθηκε από την αναλγησία της ιεραρχίας της διοίκησης του Υπουργείου και τους διαχειριστές του «ΈΠΑΦΟΣ». Η εν λόγω διευθύντρια έπραξε όλα όσα προβλεπόταν για να διορθωθεί το σφάλμα και να καταθέσει την υποψηφιότητά της για το δημοτικό σχολείο, όπου και υπηρετεί εδώ και πάρα πολύ καιρό. Το αρμόδιο συλλογικό όργανο της οικείας διεύθυνσης εκπαίδευσης τη δικαίωσε όπως προβλέπεται, αλλά η ιεραρχία της διοίκησης του Υπουργείου Παιδείας της απαγόρευσε να καταθέσει το έγγραφο της.

Το γεγονός αυτό, κυρία Υπουργέ, έχει ξεσηκώσει τους γονείς και τα παιδιά της Αφύτου, με δεδομένο ότι η διευθύντρια έχει προσφέρει πολλά στην εκπαίδευση του σχολείου, είναι αγαπητή από τους πάντες και η αναγνώριση της προσφοράς της είναι πάνδημη. Εκτός από τις διαμαρτυρίες των γονέων έχουν παρέμβει και οι συλλογικοί φορείς των εκπαιδευτικών, ενώ το ζήτημα φτάνει σήμερα στην Βουλή. Και επειδή κανένας από την διοικητική ιεραρχία του Υπουργείου δεν θέλησε να δώσει λύση στο πρόβλημα, γι’ αυτό και βρισκόμαστε εδώ σήμερα.

Και έρχομαι κατευθείαν στο θέμα και σας καλώ, κυρία Υπουργέ, να κάνετε δεκτή την εισήγηση για να ανοίξει εκ νέου το σύστημα, ώστε να μπορέσει η υποψήφια να υποβάλει την αίτησή της, αίτηση η οποία δεν υποβλήθηκε επειδή το σύστημα την κατέταξε εκ παραδρομής στους υποψηφίους της δευτεροβάθμιας εκπαίδευσης και όχι της πρωτοβάθμιας, όπως ήταν και το σωστό.

Όπως καταλαβαίνετε, κυρία Υπουργέ, το θέμα είναι πάρα πολύ απλό και περιμένουμε από εσάς να ανακοινώσετε μια λύση.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Μάλαμα.

Θα απαντήσει η Υφυπουργός Παιδείας και Θρησκευμάτων, κ. Ζωή (Ζέττα) Μακρή.

Κυρία Μακρή, καλημέρα σας.

Ορίστε, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ πάρα πολύ, κύριε Πρόεδρε.

Θέλω να απαντήσω στη συνάδελφο ότι πράγματι στο γραφείο μου έχουν φτάσει άλλα δύο παράπονα -το δικό σας είναι το τρίτο- εκ των δέκα χιλιάδων εκπαιδευτικών που χρησιμοποίησαν αυτή την πλατφόρμα, που εσείς χαρακτηρίζετε δυσλειτουργική.

Σας ευχαριστώ πάρα πολύ για την πολιτισμένη τοποθέτηση, θα σας παρακαλούσα, όμως, επειδή είμαι σίγουρη ότι κάνατε έρευνα πριν καταθέσετε αυτή την ερώτηση, που είναι και καλογραμμένη, να μην ισχυρίζεστε ότι υπάρχει σκανδαλώδης δυσλειτουργία. Από την έρευνά σας είμαι βέβαιη ότι έχει προκύψει ότι δεν πρόκειται για δυσλειτουργία, αλλά πρόκειται για προφανές λάθος της διευθύντριας.

Και θα απαντήσω συγκεκριμένα, κύριε Πρόεδρε. Είναι γνωστή η υπουργική απόφαση, η οποία ρυθμίζει όλα αυτά τα σχετικά θέματα, δηλαδή, τη διαδικασία επιλογής και τοποθέτησης των διευθυντών σχολικών μονάδων και εργαστηριακών κέντρων. Το άρθρο 2 παράγραφος 1 αυτής της υπουργικής απόφασης ρυθμίζει και προβλέπει οι ενδιαφερόμενοι να υποβάλλουν τις αιτήσεις υποψηφιότητας για την επιλογή τους ως διευθυντών σχολικών μονάδων και εργαστηριακών κέντρων, αποκλειστικά και μόνο ηλεκτρονικά και αναφέρει και τη διαδικτυακή πύλη. Η αίτηση υποψηφιότητας υποβάλλεται μία φορά και δηλώνεται η διεύθυνση εκπαίδευσης και τα σχολεία τής οποίας ο υποψήφιος εκδηλώνει ενδιαφέρον να συμμετάσχει στη διαδικασία επιλογής. Η ίδια η διαδικτυακή πύλη δεν ταξινομεί σε κανέναν υποψήφιο. Ο υποψήφιος δηλώνει την πρωτοβάθμια ή τη δευτεροβάθμια.

Είναι σαφές, είναι γνωστό και μάλιστα σε εκπαιδευτικούς με εμπειρία, όπως αναφέρετε για τη διευθύντρια αυτή -δεν το αμφισβητώ καθόλου, το αντίθετο- που έθεσε υποψηφιότητα, ήταν πάρα πολύ ξεκάθαρο και πάρα πολύ εύχρηστο.

Η δυνατότητα, λοιπόν, υπήρχε και δεν είναι λειτουργικό σφάλμα της επιλογής. Είναι λάθος το οποίο έκανε εκ παραδρομής ή από άγνοια, δεν ξέρω και δεν θέλω να χαρακτηρίσω. Πάντως δεν είναι λειτουργικό σφάλμα της εφαρμογής. Δεν πάτησε δηλαδή άλλο κουμπί η διευθύντρια και της βγήκε άλλη επιλογή.

Επίσης, δίνεται η δυνατότητα στους εκπαιδευτικούς της πρωτοβάθμιας να τοποθετηθούν και ως διευθυντές στα Ειδικά Εργαστήρια Επαγγελματικής Εκπαίδευσης και Κατάρτισης των Διευθύνσεων Δευτεροβάθμιας. Έχουν και αυτή την επιλογή. Μετά τη λήξη της προθεσμίας υποβολής των αιτήσεων που ορίζεται ρητά στην υπουργική απόφαση στο άρθρο 2, δεν γίνονται δεκτά συμπληρωματικά δικαιολογητικά.

Η διευθύντρια στην οποία αναφέρεστε στο έγγραφό σας υπέβαλε αίτηση στη διεύθυνση δευτεροβάθμιας. Η ίδια την υπέβαλε. Δεν την «πέταξε» το σύστημα, δεν έκανε λάθος το σύστημα, δεν ήταν αστοχία ή δυσλειτουργία του συστήματος. Άρα δεν υπάρχει κανένα τεχνικό λάθος και καμμία ευθύνη του Υπουργείου, παρά μόνο της ίδιας που επέλεξε τη δευτεροβάθμια παρ’ ότι δεν την ήθελε.

Η σωστή συμπλήρωση -το καταλαβαίνετε και μόνοι σας- είναι αποκλειστική ευθύνη του κάθε υποψηφίου και μάλιστα υποψηφίου έμπειρου, δεν πρόκειται για δασκάλα η οποία δεν γνωρίζει. Γνωρίζει πολύ καλά τις διαδικασίες και προφανώς είναι από εκείνες τις εκπαιδευτικούς που έκαναν και χρήση της τηλεκπαίδευσης κατά την πανδημία. Το γνωρίζει. Δεν είναι, δηλαδή, κάτι απλό κάτι το οποίο είναι και συγχωρητέο, κατά τη γνώμη μου. Η ορθή συμπλήρωση της αίτησης είναι ευθύνη, όπως είπα, του υποψηφίου.

Η μη ορθή συμπλήρωση είναι πλημμέλημα που δεν επιδέχεται διόρθωση από το συμβούλιο, γιατί το συμβούλιο -και ορθά- δεσμεύεται από το περιεχόμενο της αίτησης. Δεν νομιμοποιείται το συμβούλιο να αλλάξει μόνο του, να εικάσει ότι ενδεχομένως έκανε ο εκπαιδευτικός σε αυτό το πολύ σοβαρό λάθος. Είναι εκ των ων ουκ άνευ για να συμμετάσχει στη διαδικασία και να αλλάξει μόνο του, οίκοθεν, την επιλογή που έκανε.

Όπως σας είπα και στην αρχή, δέκα χιλιάδες υποψήφιοι υπέβαλαν αιτήματα. Κανένας δεν ισχυρίστηκε ότι είναι δυσλειτουργική. Δύο έχουν φτάσει μέχρι τώρα στο γραφείο μου από προφανές λάθος, που το παραδέχθηκαν. Είχαν τη γενναιότητα οι εκπαιδευτικοί να παραδεχτούν ότι έκαναν λάθος όταν επέλεξαν πρωτοβάθμια ή δευτεροβάθμια. Δεν είπαν, όμως, για δυσλειτουργία, όπως εσείς κακώς μας κατηγορείτε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κυρία Μάλαμα.

**ΚΥΡΙΑΚΗ ΜΑΛΑΜΑ:** Κυρία Υπουργέ, μόλις δημοσιοποιήσαμε εμείς το ζήτημα αυτό άρχισαν να καταφθάνουν στο γραφείο μας αντίστοιχες καταγγελίες και αυτή τη δυσλειτουργία του συστήματος «Έπαφος» και από άλλες περιοχές της Ελλάδας. Και όταν αναφέρομαι στη λειτουργία εννοώ όσον αφορά τη διόρθωση του λάθους που μπορεί να είναι ανθρώπινο. Βεβαίως και μπορεί να συμβεί, αυτό δεν σημαίνει ότι πρέπει να είμαστε απόλυτοι ότι ένα ανθρώπινο λάθος δεν μπορεί να μπει στη διαδικασία διόρθωσης.

Έχουμε πάρα πολλές περιπτώσεις, κυρία Υπουργέ, κατάθεσης υποψηφιοτήτων που κόπηκαν από το ηλεκτρονικό σύστημα και οι υποψήφιοι δεν μπόρεσαν να καταθέσουν δικαιολογητικά είτε γιατί πάτησαν το λάθος κουμπί, είτε γιατί δεν μπόρεσαν εκείνη τη στιγμή να καταθέσουν τα δικαιολογητικά. Αυτό δεν είναι δικαιολογία ότι αυτό είναι και τελειώσαμε. Αυτή η απολυτοσύνη πραγματικά με αφήνει άναυδη.

Έχουμε, επίσης, πληροφορίες για περιπτώσεις που οι υποψήφιοι δεν μπόρεσαν να προχωρήσουν στην αίτησή τους γιατί το σύστημα δεν δεχόταν την ανάρτηση ενός ψηφιακού εγγράφου, αλλά έχουμε πληροφορηθεί και για αρκετές άλλες περιπτώσεις όπου επιτράπηκε τελικά να ανοίξει εκ νέου η πλατφόρμα σε υποψηφίους που είχαν προβλήματα στην πρώτη φάση και δεν μπόρεσαν να καταθέσουν τα δικαιολογητικά τους.

Αυτό πώς το δικαιολογείτε και στην προκειμένη περίπτωση δεν γίνεται σε αυτές τις υπόλοιπες περιπτώσεις, εν πάση περιπτώσει, που έχουν προκύψει;

Εμείς λέμε καλώς άνοιξε η πλατφόρμα αυτή για εκείνες τις περιπτώσεις και ζητάμε πολύ απλά να διορθωθεί αυτή η δυσλειτουργία, που δεν επιτρέπει τη διόρθωση των λαθών και να δοθεί η δυνατότητα σε όλους αυτούς που αδικήθηκαν.

Αυτό είναι το αίτημά μας και πραγματικά ελπίζουμε ότι σήμερα θα μπορέσετε να ανακοινώσετε το άνοιγμα της πλατφόρμας για τη θεραπεία τέτοιων περιπτώσεων, που εξόφθαλμα βγάζουν μάτι ότι ήταν ανθρώπινο λάθος. Αυτό σας ζητάμε. Σας καλούμε πραγματικά.

Είναι απαράδεκτο τώρα ξαφνικά να αναγκάσετε τους εκπαιδευτικούς να προχωρήσουν σε διοικητικές προσφυγές απέναντι στο Υπουργείο Παιδείας. Και εμείς σας καλούμε να πράξετε με τη λογική, με σύνεση και να μας δηλώσετε ότι υπάρχει πραγματική διάθεση επίλυσης αυτού του προβλήματος. Αλλιώς, φυσικά και θα σκεφτούμε ότι υπάρχουν άλλα πράγματα πίσω από αυτή τη γραφειοκρατική και εμμονική διαδικασία του Υπουργείου Παιδείας.

**ΠΡΟΕΔΡΕΥΩΝ (Απόστολος Αβδελάς):** Ορίστε, κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Θα μπορούσα πολύ εύκολα να σας επιστρέψω τον χαρακτηρισμό «εμμονική», διότι επιμένετε να λέτε ότι αδικήθηκαν. Δεν αδικήθηκαν. Οι ίδιοι δεν έκαναν καλά τη δουλειά τους όσοι δεν την έκαναν. Δεν ξέρω τι πληροφορίες έχετε εσείς. Δεν ξέρω πόσοι εκπαιδευτικοί έκαναν λάθος. Σας βεβαιώ ότι στο Υπουργείο έφτασαν υπό μορφή αιτήματος αναγνωρίζοντας, όμως, ταυτόχρονα τη δική τους αμέλεια, τη δική τους πλημμέλεια, το δικό τους λάθος.

Μη λέτε, λοιπόν, ότι υπάρχει δυσλειτουργία του συστήματος διότι δεν αποδίδει την πραγματικότητα και μη λέτε ότι αδικήθηκαν.

**ΚΥΡΙΑΚΗ ΜΑΛΑΜΑ:** Για τη διόρθωση μιλάμε.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Μου επιτρέπετε; Δεν τους αδίκησε κανείς. Είχαν το περιθώριο να δηλώσουν πρωτοβάθμια ή δευτεροβάθμια. Δήλωσαν δευτεροβάθμια. Το αντίστροφο δεν ξέρω τι είναι στις περιπτώσεις που πληροφορίες έφθασαν σε εσάς. Δεν τις εξετάζω ως σοβαρές. Δεν απαντώ.

Όταν υπάρχει θέμα αδυναμίας χρήσης του συστήματος, τότε προφανώς και θα ανοίξει ξανά η πλατφόρμα για λόγους που είναι ανεξάρτητοι από τη θέληση του υποψηφίου. Δεν μπόρεσαν να κάνουν χρήση του συστήματος και της πλατφόρμας. Αυτό είναι άλλης τάξεως και άλλης φύσεως θέμα και είναι τελείως διαφορετικό το λάθος του εκπαιδευτικού που αναγνωρίζω ότι δημιουργεί ένα πρόβλημα.

Θέλω να σας πω, επίσης, εδώ ότι οι οδηγίες που έχω, απαντώντας στην ερώτηση, δεν μου δίνουν τη δυνατότητα να σας πω ότι θα υπάρξει ρύθμιση. Ό,τι ο γενικός γραμματέας εισηγήθηκε στις επιτροπές εξακολουθεί να ισχύει. Όμως, μην επιμένετε στη δυσλειτουργία και στην αδικία. Η δυσλειτουργία δεν υφίσταται. Αδικία, επίσης, δεν υφίσταται, διότι είναι λάθος δικό τους και θα ήθελα και η δική σας διευθύντρια που είναι επαρκής, όπως λέτε, με γενναιότητα -γενναιότητα που την έχουν οι παιδαγωγοί μας- να παραδεχθεί ότι το λάθος ήταν δικό της.

**ΚΥΡΙΑΚΗ ΜΑΛΑΜΑ:** Μα, δεν είπε κανείς ότι δεν είναι λάθος.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Εσείς λέτε ότι αδικήθηκε.

**ΚΥΡΙΑΚΗ ΜΑΛΑΜΑ:** Να διορθωθεί.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ όχι διάλογο.

Κυρία Μάλαμα, δεν σας διέκοψε. Σας παρακαλώ.

**ΚΥΡΙΑΚΗ ΜΑΛΑΜΑ:** Τι απολυτοσύνη είναι αυτή!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Να πω αυτά που έχω να πω. Ακουστήκατε εσείς και πολύ σωστά χωρίς διακοπή. Θα ακουστώ και εγώ. Αδικία δεν υπάρχει. Υπάρχει προφανέστατο λάθος της εκπαιδευτικού.

Θέλω να πω, κύριε Πρόεδρε, πολύ σύντομα για να μην πάρω πολύ χρόνο ότι στη Διεύθυνση Πρωτοβάθμιας Εκπαίδευσης Χαλκιδικής υποβλήθηκαν συνολικά εξήντα αιτήσεις. Οι πενήντα τέσσερις έγιναν δεκτές, οι έξι δεν έγιναν δεκτές. Η υποψήφια διευθύντρια για την οποία ελεγχόμαστε είχε υποβάλει αίτηση στη διεύθυνση δευτεροβάθμιας, όπως είπαμε, και δεν μπορούσε να περιληφθεί στους πίνακες δεκτών υποψηφίων. Μετά έκανε αίτηση θεραπείας.

Θέλω να σας πω εδώ ότι αν πιστεύετε ότι μπορεί να πάρει άλλα διοικητικά μέτρα, είναι δικαίωμά της να τα πάρει. Εγώ δεν το εκλαμβάνω ως απειλή. Αφού είναι δικαίωμά της, να το κάνει και μακάρι να αποφασίσει ένα δικαστήριο ότι κακώς το Υπουργείο μας έκανε αυτή την ρύθμιση.

Λέμε, λοιπόν, ότι το Τοπικό Συμβούλιο Επιλογής Διευθυντών Πρωτοβάθμιας Εκπαίδευσης Χαλκιδικής την αίτηση θεραπείας την εξέτασε και την έκρινε ομόφωνα αποδεκτή και αιτήθηκε στο Τμήμα Στελεχών Πρωτοβάθμιας και Δευτεροβάθμιας Εκπαίδευσης του ΥΠΑΙΘ -δευτεροβάθμιο όργανο- να μεταφερθεί η αίτηση από τη δευτεροβάθμια εκπαίδευση στην πρωτοβάθμια. Το τμήμα του Υπουργείου μας έκρινε ότι δεν ανήκει στην αρμοδιότητα του πρωτοβάθμιου οργάνου, αλλά στην αρμοδιότητα του αρμόδιου συμβουλίου της δευτεροβάθμιας εκπαίδευσης, όπου είχε υποβληθεί και η αίτηση.

Είναι τυπικά θέματα, αλλά είναι ουσιαστικά για μια ευνομούμενη πολιτεία. Σε ένα Υπουργείο που θέλει να διαχειρίζεται με αξιοκρατία, διαφάνεια και σωστά τα θέματα ακριβώς αυτό πρέπει να γίνεται. Και βεβαίως αυτό απερρίφθη εκεί κατά πλειοψηφία και επίσης απερρίφθη και από το τοπικό συμβούλιο επιλογής της δευτεροβάθμιας εκπαίδευσης Χαλκίδας.

Θέλω να σας πω τελειώνοντας ότι όλα αυτά δεν είναι αρμοδιότητα του Υπουργείου. Το Υπουργείο μας έχει κάνει αποκέντρωση στη διοίκηση. Αυτά ανατίθενται στα τοπικά συμβούλια και δεν είναι απόφαση ούτε της Υπουργού ούτε της Υφυπουργού ούτε του γενικού γραμματέα. Με βάση τον νόμο, με βάση την υπουργική απόφαση, με βάση τα ισχύοντα αποφασίζουν και λειτουργούν. Όμως θα παρακαλέσω ούτε για αδικία να μιλήσετε ξανά ούτε για δυσλειτουργία. Δεν ισχύει ούτε το ένα ούτε το άλλο.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Καλή συνέχεια και στις δύο.

**ΚΥΡΙΑΚΗ ΜΑΛΑΜΑ:** Κυρία Υπουργέ, είναι δυνατόν για ένα τόσο ασήμαντο λάθος να μην μπορεί να γίνει διόρθωση;

**ΠΡΟΕΔΡΕΥΩΝ (Απόστολος Αβδελάς):** Δεν θα συζητηθούν κατόπιν συνεννόησης οι εξής ερωτήσεις:

Η πρώτη με αριθμό 416/10-2-2023 επίκαιρη ερώτηση πρώτου κύκλου του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξη Χαρίτση προς τον Υπουργό Υγείας, με θέμα: «Χωρίς υγειονομική κάλυψη και αντιμετώπιση των επειγόντων περιστατικών οι κάτοικοι της νοτιοανατολικής Πυλίας».

Η δεύτερη με αριθμό 414/9-2-2023 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Αγροτικής Ανάπτυξης και Τροφίμων, με θέμα: «Σοβαρά προβλήματα με τις πληρωμές των επιδοτήσεων και αποζημιώσεων αγροτών και κτηνοτρόφων, που πλήττουν ευθέως την επιβίωσή τους».

Η πρώτη με αριθμό 1575/04-01-2023 ερώτηση εκ των αναφορών-ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Φράγμα Μπαδιά Δήμου Μινώα Πεδιάδος».

Δεν θα συζητηθούν λόγω κωλύματος του Βουλευτή οι εξής ερωτήσεις:

Η τρίτη με αριθμό 425/13-2-2023 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούληπρος τον Υπουργό Υγείας, με θέμα: «Ανάγκη διασφάλισης της εργασίας των ήδη διορισμένων υγειονομικών της προκήρυξης 2Κ/2019 καθώς και άμεσης πρόσληψης των νέων επιτυχόντων».

Η πέμπτη με αριθμό 432/13-02-2023 επίκαιρη ερώτηση δεύτερου κύκλου του Βουλευτή Χαλκιδικής του Κινήματος Αλλαγής κ. Απόστολου Πάναπρος τον Υπουργό Αγροτικής Ανάπτυξης και Τροφίμων, με θέμα: «Εθνικό πρόγραμμα χαλαζικής προστασίας για τη Χαλκιδική».

Στο σημείο αυτό θα διακόψουμε τη συνεδρίαση για πέντε λεπτά.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, συνεχίζουμε τη διακοπείσα συνεδρίαση.

Επόμενη είναι η τρίτη με αριθμό 427/13-2-2023 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Απόδοση ευθυνών για τον θάνατο εργάτριας στην καθαριότητα στον Δήμο Ξυλοκάστρου-Ευρωστίνης και τις συνθήκες εργασίας στους δήμους».

Κύριε Συντυχάκη, καλημέρα σας! Έχετε τον λόγο για δύο λεπτά για το ξεκίνημά σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, το τραγικό εργατικό δυστύχημα ανασφάλιστης εργαζόμενης στην καθαριότητα, μητέρας πέντε παιδιών στον Δήμο Ξυλοκάστρου-Ευρωστίνης, φέρνει στο προσκήνιο την εγκληματική πρακτική να δουλεύουν εργαζόμενοι χωρίς σύμβαση, ανασφάλιστοι και μάλιστα, σε κρατικό φορέα και από αυτή την άποψη θεωρούμε ότι πρέπει να αποδοθούν ευθύνες. Συγκεκριμένα, η εργαζόμενη σκοτώθηκε πρωινές ώρες της 8ης Γενάρη του 2023 από ασυνείδητο οδηγό, την ώρα που έκανε την αποκομιδή των σκουπιδιών. Η συγκεκριμένη εργαζόμενη δεν είχε καμμία εργασιακή σχέση με τον δήμο, ήταν αδήλωτη και ανασφάλιστη.

Την επόμενη ημέρα του θανάτου της, στις 9-1-2023, οι υπηρεσίες του Δήμου με εντολή της δημοτικής αρχής έκαναν αναγγελία πρόσληψης της θανούσας εργαζόμενης για το διάστημα 5 έως 9 Ιανουαρίου 2023. Η δημοτική αρχή για να προσδώσει νομιμοφάνεια στην αισχρή και αντεργατική πρακτική της ανάρτησε λίγες ώρες αργότερα στο «ΔΙΑΥΓΕΙΑ» απόφαση του δημοτικού συμβουλίου που προκηρύσσει τέσσερις θέσεις για προσλήψεις λίγων ημερών και αμέσως μετά ανάρτησε απόφαση πραγματοποίησης αυτών των προσλήψεων. Με αυτές τις ενέργειες η δημοτική αρχή ουσιαστικά παραδέχτηκε ότι άλλοι τρεις εργαζόμενοι δούλευαν χωρίς να έχουν καμμία εργασιακή σχέση με τον δήμο.

Η εγκληματική πολιτική, όμως, από τη δημοτική αρχή δεν σταματάει εδώ. Για να δικαιολογήσει τις εκπρόθεσμες ενέργειές της επικαλέστηκε τις εορτές και τον φόρτο εργασίας, όταν το διάστημα από τις 2-1-2023 έως τις 9-1-2023 οι υπηρεσίες του δήμου είχαν αναρτήσει στο σύστημα «ΔΙΑΥΓΕΙΑ» πάνω από εκατό αποφάσεις.

Την τελευταία, λοιπόν, δεκαετία οι εργαζόμενοι στους δήμους μετρούν δεκάδες νεκρούς και εκατοντάδες σακατεμένους εργάτες. Σε αυτούς, βέβαια, δεν συμπεριλαμβάνονται αυτοί που νόσησαν από διάφορες επαγγελματικές ασθένειες, όπως νεοπλασίες, μυοσκελετικά προβλήματα κ.ά..

Δεν μπορεί, κύριε Υπουργέ, να φεύγει ένας πατέρας, μία μάνα για να πάει να δουλέψει, να μαζέψει τα σκουπίδια στην προκειμένη περίπτωση και να μην ξέρει αν θα γυρίσει πίσω στα παιδιά του.

Η ίδια συζήτηση έγινε και με τον κ. Τσακλόγλου, είναι η δεύτερη φορά που συζητάμε από το Βήμα της Βουλής. Η απάντησή του είναι ότι οι ΟΤΑ δεν είναι αρμοδιότητας δικής του και επικαλέστηκε εσάς, τη δήλωση-υπόσχεση που δώσατε στην ΠΟΠ-ΟΤΑ ότι έχετε δώσει ήδη εντολή στην αποκεντρωμένη διοίκηση να καλέσει τη δημοτική αρχή για να δώσει εξηγήσεις σχετικά με την ανασφάλιστη εργασία και τα μέτρα προστασίας.

Εμείς, λοιπόν, σας ρωτάμε, κύριε Υπουργέ, ποια είναι τα αποτελέσματα των ενεργειών της αποκεντρωμένης διοίκησης. Τι μέτρα έχετε λάβει εσείς για το συγκεκριμένο περιστατικό, ώστε να αποδοθούν οι ευθύνες στον δήμο και σε κάθε άλλο υπεύθυνο, βέβαια;

Θα προσέθετα και άλλα δύο ερωτήματα τα οποία σας είναι γνωστά έτσι κι αλλιώς, τα έχουμε ξανακουβεντιάσει πολλές φορές και άπτονται και του αντικειμένου συζήτησης: Τι μέτρα προτίθεστε να λάβετε σε συνεννόηση τα δύο Υπουργεία, δηλαδή το δικό σας και το Εργασίας, ώστε να στελεχωθεί επαρκώς το Σώμα Επιθεωρητών Εργασίας, για να προχωρήσει σε μαζικούς, ολοκληρωμένους ελέγχους στους δήμους γενικότερα και ειδικότερα σε αυτόν;

Και τρίτον, τι μέτρα προτίθεστε να λάβετε, για να στελεχωθεί πλήρως με μόνιμη σχέση εργασίας κάθε τομέας των δήμων, για να μπορεί να γίνεται με ασφάλεια η αποκομιδή των σκουπιδιών και όχι με συμβάσεις λίγων ημερών και μάλιστα με ανεκπαίδευτους, ανασφάλιστους εργαζόμενους, με ό,τι κινδύνους συνεπάγεται αυτό;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε.

Θα απαντήσει ο Υπουργός Εσωτερικών κ. Μαυρουδής Βορίδης.

Ορίστε, κύριε Υπουργέ, έχετε τον λόγο για τρία λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Προφανώς, σε αυτό το ατύχημα υπάρχει μία σειρά ευθυνών οι οποίες ελέγχονται ήδη. Υπάρχει η ευθύνη αυτή καθεαυτή, όπως επισημάνατε, του οδηγού που προξένησε το συγκεκριμένο ατύχημα. Επομένως, εδώ θα υπάρξει μία δίωξη για ανθρωποκτονία εξ αμελείας. Η εισαγγελία, προφανώς, στο πλαίσιο του ελέγχου αυτού του αδικήματος θα δει εάν υπάρχουν κι άλλες συντρέχουσες ευθύνες των εμπλεκομένων στο ατύχημα, δηλαδή όχι μόνο από την πλευρά του οδηγού που προξένησε το θανατηφόρο, αλλά και αν έχουν τηρηθεί όλα τα μέτρα ασφαλείας που θα έπρεπε να τηρούνται, γιατί, επίσης, αυτό αποτελεί μία παράμετρο ελέγχου του συγκεκριμένου ατυχήματος.

Άρα, στο σημείο αυτό και ως προς τον συγκεκριμένο έλεγχο, η υπόθεση βρίσκεται στην εισαγγελία και την παρακολουθεί και η αποκεντρωμένη διοίκηση, για να δει αν τυχόν υπάρξουν σε αυτό το σημείο ευθύνες.

Σε ό,τι αφορά στο θέμα της ανασφάλιστης εργασίας, ήδη έχει επιβληθεί στον δήμαρχο για την απασχόληση χωρίς νόμιμη αναγγελία το πρόστιμο των 10.500 ευρώ και με το υπ’ αριθμόν 1.103 έγγραφό του στην Υπηρεσία της Αποκεντρωμένης Διοίκησης ο ελεγχόμενος δήμαρχος ήδη έχει υποβάλει κατόπιν κλήσεώς του τις απόψεις του προκειμένου να κινηθεί η πειθαρχική διαδικασία εις βάρος του. Επομένως κινείται η ποινική διαδικασία και κινείται και η πειθαρχική διαδικασία εις βάρος του δημάρχου. Υπεβλήθησαν αυτές οι απόψεις και αναμένεται περαιτέρω να κινηθεί η πειθαρχική διαδικασία εις βάρος του.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Άρα, από πλευράς διοικητικού ελέγχου αυτά τα οποία έπρεπε να γίνουν έχουν γίνει. Έχουν ακουστεί οι ισχυρισμοί αυτοί που αναφέρατε. Υπερασπιστικά τους αναφέρει ο δήμαρχος. Προφανώς δεν έπεισαν τον ΕΦΚΑ, ο οποίος ούτως ή άλλως επέβαλε το πρόστιμο και φαντάζομαι ότι θα κινηθεί η πειθαρχική διαδικασία προκειμένου να πει αυτά τα οποία έχει να πει ο δήμαρχος στο αρμόδιο πειθαρχικό όργανο για τη συμπεριφορά του αυτή. Ως προς το συγκεκριμένο, λοιπόν, αυτά είναι που έχουν πει.

Τώρα, εκείνο το οποίο μένει σε ένα ευρύτερο πλαίσιο για το ζήτημα των εργατικών ατυχημάτων είναι ότι έχω πει ότι θα συναντηθούμε με τα σωματεία, για να δούμε και με τα συνδικάτα τι πρόσθετο μπορούμε να κάνουμε, αν υπάρχει κάτι πρόσθετο που μπορεί να γίνει, στην κατεύθυνση της ενίσχυσης της ασφάλειας των εργαζομένων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επομένως, είμαστε σε μια διαδικασία να ακούσουμε και προτάσεις πρόσθετες, να ακούσουμε τι είναι εκείνο που μπορεί να γίνει περισσότερο, να δούμε το θέμα της εποπτείας που θέσατε εσείς –και σωστά το θέτετε- για την τήρηση των όσων ορίζει η νομοθεσία για τα ζητήματα αυτά.

Τώρα, εκεί που έχω διαφωνία μαζί σας είναι ότι το συνδέετε με το θέμα της στελέχωσης. Θα σταματήσω εδώ και ενδεχομένως να το συζητήσουμε στη δευτερολογία μας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Από την απάντησή σας, κύριε Υπουργέ, καταλαβαίνω ότι είναι μια μακρόσυρτη διαδικασία. Δεν ξέρω αν είναι δικαιολογημένη ή αδικαιολόγητη, αλλά έχει περάσει πάντως ενάμισης μήνας από το περιστατικό. Άρα, λοιπόν, νομίζω ότι πρέπει να επισπευστεί, να ξεκαθαριστεί το ζήτημα των ποινικών ευθυνών και ούτω καθεξής.

Όμως, αντιλαμβάνεστε και εσείς και όλοι μας ότι αυτά τα ζητήματα προφανώς δεν άπτονται όλα των ποινικών διαδικασιών, κ.λπ.. Άλλωστε, γι’ αυτόν τον λόγο το πρώτο ερώτημα ήταν να δούμε τι λέει η αποκεντρωμένη διοίκηση και τι μέτρα θα πάρει σε βάρος της δημοτικής αρχής, του δημάρχου, κ.λπ.. Το θέμα είναι να μη φτάνουμε στο ατύχημα ή το δυστύχημα. Και αυτό που προέχει, για εμάς, τουλάχιστον, είναι τα μέτρα πρόληψης. Και αυτή είναι η ουσία της παρέμβασής μας σήμερα εδώ από το Βήμα της Βουλής.

Η κατάσταση είναι επικίνδυνη, κύριε Υπουργέ. Υπάρχει έλλειψη μέτρων προστασίας και αυτή η ραγδαία αύξηση των μορφών εργασίας, η αύξηση των ορίων ηλικίας συνταξιοδότησης, η έλλειψη προσωπικού, οι εναλλασσόμενοι εργαζόμενοι, οι ανύπαρκτοι ελεγκτικοί μηχανισμοί είναι παράγοντες που βρίσκονται πίσω από τα χιλιάδες εργατικά ατυχήματα και τις επαγγελματικές ασθένειες. Άρα ορθά τουλάχιστον από την πλευρά τη δική μας θέτουμε το ζήτημα, και το θέμα το εργασιακό, δηλαδή της μόνιμης πρόσληψης, της μονιμοποίησης των συμβασιούχων, αλλά φυσικά και των ελεγκτικών μηχανισμών.

Η ευθύνη βαραίνει διαχρονικά τις κυβερνήσεις και τις δημοτικές αρχές. Υπάρχουν οχήματα παλιά, επικίνδυνα, χωρίς φώτα, με σκισμένα ελαστικά. Τα μέσα ατομικής προστασίας που δίνονται είναι ελλιπή πάρα πολλές φορές, δίνονται με το σταγονόμετρο. Δεν υπάρχουν σε πολλές περιπτώσεις τεχνικοί ασφαλείας στους περισσότερους περιφερειακούς δήμους, με αποτέλεσμα να μην υπάρχει κάποια εκπαίδευση στο προσωπικό. Την ίδια στιγμή το Σώμα Επιθεώρησης στις περισσότερες των περιπτώσεων είναι άφαντο, δεν υπάρχει πουθενά, παρά τις όποιες καταγγελίες εργαζομένων, και αντιλαμβάνεστε ότι αυτή η κατάσταση δεν μπορεί να συνεχιστεί. Δηλαδή, κατά την άποψή μας, εδώ ακολουθείται -είτε με «ε» είτε με «αι»- μια στρατηγική μείωσης του κόστους εργασίας, όπως κάνουν οι εργοδότες. Διότι η πρόσληψη κοστίζει, και ο δήμος εργοδότης είναι, δεν είναι αυτό που λέμε ο «λαϊκός θεσμός». Αυτά έχουν τελειώσει. Εδώ μιλάμε για επιχειρηματική λειτουργία σε μια λογική κόστους - οφέλους. Και γι’ αυτό φυσικά εσείς δεν ελέγχετε την υλοποίηση αυτών των μέτρων πρόληψης για την υγεία και την ασφάλεια των εργαζομένων κατά την εργασία, γιατί έχει αλλάξει ο χαρακτήρας και ο ρόλος των δήμων.

Η προστασία, λοιπόν, και η πρόληψη του επαγγελματικού κινδύνου υποτάσσεται στους νόμους για τη διασφάλιση του μέγιστου ποσοστού κέρδους, του ανταγωνισμού, αυτό που λέμε «ζούγκλα της αγοράς». Εκείνο που ενδιαφέρει την Κυβέρνηση και τον δήμο, είναι το πώς θα λύσει όπως όπως το ζήτημα των έκτακτων αναγκών. Και ποια είναι η λύση; Το έκτακτο προσωπικό για κάποιες λίγες ημέρες, για να καλύψει τις ανάγκες εκείνων των ημερών. Γιατί να έχουν το δικαίωμα πρόσληψης έκτακτου προσωπικού για κάποιες μέρες και όχι να επιλυθεί το ζήτημα της στελέχωσης των υπηρεσιών των δήμων, για να μπορεί η αποκομιδή των σκουπιδιών να γίνεται με ασφάλεια και όχι να έχουμε ανθρώπους ανεκπαίδευτους, για δουλειά τριών ή τεσσάρων ημερών, και να έχουμε αυτά τα αποτελέσματα τα οποία έχουμε;

Ξέρετε έχουμε τριακόσιους πενήντα δύο δήμους σε ολόκληρη τη χώρα. Δεν μπορεί να είναι ανεξέλεγκτη η κατάσταση τη στιγμή που οι εργασιακές σχέσεις έχουν ανατραπεί, τη στιγμή που οι εργαζόμενοι δουλεύουν κάτω από αυτές τις άθλιες συνθήκες. Έχουν δικαίωμα οι εργαζόμενοι και είναι υποχρέωση της πολιτείας να δουλεύουν με ασφάλεια, με υγεία, και αυτό πρέπει να διασφαλίζεται σε μια οργανωμένη κοινωνία. Δυστυχώς, όμως, το κέρδος είναι μπροστά και το έγκλημα είναι βέβαιο.

Καταλήγοντας, να πω ότι εμείς έχουμε δύο πολύ σημαντικές και απλές προτάσεις, τις οποίες καθημερινά οι εργαζόμενοι τις κουβεντιάζουν, τις έχουν και στα αιτήματά τους: Προχωρήστε σε άμεση νομοθετική ρύθμιση για τη μετατροπή όλων των συμβάσεων ορισμένου χρόνου στις υπηρεσίες καθαριότητας των δήμων πανελλαδικά σε συμβάσεις αορίστου χρόνου. Προσλάβετε επιπλέον αριθμό εργαζομένων με μόνιμη σχέση εργασίας, που να καλύπτουν το σύνολο των αναγκών και πάρτε μέτρα υγιεινής και ασφάλειας. Εξοπλίστε τις υπηρεσίες καθαριότητας, ενισχύστε τους ελεγκτικούς μηχανισμούς στελεχώνοντας τις αρμόδιες υπηρεσίες. Όχι άλλους νεκρούς εργάτες! Τόσο δύσκολο είναι να γίνουν όλα αυτά; Γιατί δεν τα κάνετε; Είναι η πολιτική σας αυτή και φυσικά θα κριθείτε, όπως θα κριθούν και όλα τα κόμματα που κυβέρνησαν αυτόν τον τόπο, στις επερχόμενες εκλογές.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ως προς την ταχύτητα της διαδικασίας, η αλήθεια είναι ότι η διαδικασία έχει κινηθεί με μεγάλη ταχύτητα. Γιατί το λέω αυτό; Στις 8 Ιανουαρίου ξημερώματα έχει συμβεί το ατύχημα. Στις 12 Ιανουαρίου με το υπ’ αριθμόν πρωτόκολλο 1389 έγγραφο η αποκεντρωμένη διοίκηση ουσιαστικά ξεκινά την πειθαρχική διαδικασία και ζητά απόψεις από τον ελεγχόμενο δήμαρχο. Στις 20 Ιανουαρίου διαβιβάζονται οι απόψεις και προφανώς τώρα κινείται περαιτέρω η διαδικασία, δηλαδή πρέπει να γίνουν τα νόμιμα σε ό,τι αφορά τη διαβίβαση στο αρμόδιο πειθαρχικό όργανο, για να ελεγχθεί ο δήμαρχος. Αυτό, με τη δική μου διοικητική εμπειρία, είναι πάρα, πάρα πολύ γρήγορα. Και σωστά είναι πολύ, πολύ γρήγορα γιατί υπάρχει η βαρύτητα εδώ της πράξεως.

Άρα θέλω να πω δεν είναι ένα οποιοδήποτε πειθαρχικό αδίκημα, το οποίο έχει κάνει. Είναι ένα πειθαρχικό αδίκημα, το οποίο συνδέεται εντέλει με μια ανθρωποκτονία εξ αμελείας, όχι αιτιακά αλλά το ανασφάλιστο εδώ έχει ιδιαίτερη ηθικοκοινωνική απαξία.

Τώρα στα υπόλοιπα. Εκεί έχω μεγάλη διαφωνία -δεν εκπλήσσεστε φαντάζομαι- με τον συλλογισμό σας. Γιατί; Διότι πώς καταλήγουμε από το ότι εδώ έχουμε μία πενθήμερη σύμβαση ορισμένου χρόνου στο να συζητάμε μόνιμες προσλήψεις, αυτό έχει ένα τεράστιο λογικό κενό κι άλλο. Οι πενθήμερες συμβάσεις δεν θα μπορούσαν να αποφευχθούν ανεξαρτήτως του επιπέδου στελέχωσης, εκτός κι αν μου λέτε το εξής: Ότι θα σχεδιάσουμε το επίπεδο πρόσληψης και αναγκών, προκειμένου να καλύπτεται ακόμα κι εκείνο το ενδεχόμενο όπου για ένα συγκεκριμένο χρονικό διάστημα, ένας συγκεκριμένος δήμος έχει αυξημένες ανάγκες καθαριότητας, που μπορεί να είναι ένα τριήμερο.

Να πω ένα παράδειγμα; Διότι μας ρωτάτε «γιατί τους επιτρέπετε να προσλαμβάνουν εκτάκτως προσωπικό;». Μα, αν έχει ένας δήμος μια γιορτή κι εκείνο το τριήμερο έχει πάρα πολύ κόσμο κι επομένως έχει αυξημένες ανάγκες καθαριότητας, εσείς μου λέτε ότι θα πρέπει το επίπεδο προσλήψεων να είναι εκείνου του τριημέρου για όλο τον χρόνο; Εκείνες τις τρεις μέρες ξαφνικά ένας δήμος, λέω εγώ, με πέντε χιλιάδες κατοίκους υποδέχεται, επειδή είναι εορταστικό τριήμερο, πενήντα χιλιάδες ανθρώπους. Εκείνη την ώρα πρέπει, λοιπόν, να έχουμε προσωπικό για να εξυπηρετήσουμε πενήντα χιλιάδες ανθρώπους. Σωστά; Εσείς τι μου λέτε; Να πάρουμε προσωπικό που θα καλύπτει τις ανάγκες των πενήντα χιλιάδων, που, όμως, θα υπάρχουν για τρεις μέρες και θα παραμείνει εκεί όλο το χρονικό διάστημα για να καλύπτει τις ανάγκες πέντε χιλιάδων ανθρώπων;

Άρα, λοιπόν, ακούστε, το ξαναλέω, το συγκεκριμένο παράδειγμα δεν είναι καλό για να πάμε σε αυτή τη συζήτηση. Διότι αυτή ήταν μια εργαζόμενη με πενθήμερη σύμβαση εργασίας.

Άλλο και τελείως διαφορετικό ζήτημα, αυτό να το ακούσουμε, είναι το θέμα των οκταμήνων ή των επαναλαμβανόμενων προσλήψεων ΙΔΟΧ. Αυτό, όμως, είναι μια άλλη συζήτηση, δεν έχει να κάνει με αυτό.

Άρα σχετικά με το ερώτημα σας, αν πρέπει να δίνουμε στους δήμους τη δυνατότητα και την ευελιξία να έχουν τέτοιο προσωπικό όταν το χρειάζονται για να καλύψουν αυτές τις ανάγκες σας περιέγραψα; Η απάντηση είναι ναι.

Δεύτερον, με παρακινείτε να μετατρέψω τις συμβάσεις ορισμένου χρόνου σε συμβάσεις αορίστου χρόνου. Αυτό μου το λέτε προφανώς έτσι γενικώς, γιατί το ξέρετε τώρα το ρητό συνταγματικό κώλυμα. Ξέρετε ότι αυτό απαγορεύεται εκ του Συντάγματος. Ξέρετε επίσης -και απορώ γιατί το λέτε- γιατί απαγορεύεται εκ του Συντάγματος. Στο Σύνταγμα μας, ο συνταγματικός νομοθέτης γιατί έβαλε αυτή την απαγόρευση; Το ξέρετε. Για να σπάσει ένας κύκλος ρουσφετολογικός, όπου ουσιαστικά με αδιαφανείς διαδικασίες προσλαμβάνονται κάποιοι ως ορισμένου χρόνου και εν συνεχεία διά της επαναλήψεως αυτών των συμβάσεων και των νομοθετικών παρατάσεων, καταλήγουν να μπαίνουν εκτός ΑΣΕΠ στο δημόσιο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ωραία, καλύψτε την 3Κ. Λύστε το.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Άρα, λοιπόν, η 3Κ δεν έχει να κάνει με αυτό. Η 3Κ ήταν μια κανονική προκήρυξη. Μπορεί να έχει τα ελαττώματά της ως προκήρυξη. Άλλο αυτό, αλλά δεν είχαμε εδώ συμβασιούχους ορισμένου χρόνου. Είχαμε προκήρυξη, προκειμένου να γίνει πρόσληψη μόνιμου προσωπικού.

Αυτό είναι άλλη συζήτηση. Άρα, λοιπόν, σας απαντώ και στο δεύτερο. Όχι δεν μπορούν να γίνουν και δεν πρέπει να γίνουν και σωστά δεν γίνονται οι συμβάσεις ορισμένου χρόνου συμβάσεις αορίστου χρόνου.

Στα ζητήματα τα περαιτέρω της προσλήψεως, υπάρχει προγραμματισμός προσλήψεων. Μην μπούμε τώρα σε αυτή την πιο μεγάλη συζήτηση. Όμως, θα ξαναπώ αυτό που έχω πει πάρα πολλές φορές εδώ, αυτή η Κυβέρνηση -για να σας πω μόνο ένα- έχει δώσει και εγκρίνει εξήντα τέσσερις χιλιάδες προσλήψεις.

Η προηγούμενη κυβέρνηση στο ίδιο χρονικό διάστημα είχε δώσει τριάντα μία χιλιάδες προσλήψεις. Απλώς τι κάνει αυτή η Κυβέρνηση; Κάνει μια καθαρή στόχευση στο πού υπάρχουν ανάγκες και προτεραιότητες για να καλυφθούν και δίνει έμφαση κυρίως σε προσωπικό ΠΕ, ΤΕ, ακριβώς για να καλυφθούν οι αυξημένες ανάγκες σε επίπεδο γνώσης που χρειάζεται σήμερα η υπηρεσία και το ελληνικό δημόσιο.

Αυτή είναι η στρατηγική μας στόχευση και στο επίπεδο των αριθμών αλλά και στο επίπεδο των προσόντων που ζητούμε για το δημόσιο.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 11.30΄ λύεται η συνεδρίαση για αύριο ημέρα Πέμπτη 16 Φεβρουαρίου 2023 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**